Al-Biruni Sebagai Sejarawan India Pada Zaman Keemasan Islam

Pada abad ke 8 hingga abad ke-12 yang dikenali sebagai Zaman Keemasan Islam menyaksikan kemunculan ramai ilmuwan Islam yang telah memberikan sumbangan kepada perkembangan tamadun Islam khususnya dalam aspek intelektual. Antara ilmuwan Islam yang terkenal ketika itu ialah al-Biruni. Nama sebenar beliau ialah Abu Rayhan Muhammad Ibn Ahmad Al-Biruni (973-1048 M). Beliau dilahirkan di Kath, Khwarazm yang sekarang ini dikenali sebagai Uzbekistan. Gurunya yang terawal ialah Abu Nasr Mansur ibn Ali Jilani yang juga merupakan seorang pakar ilmu matematik dan alam.

Al-Biruni merupakan seorang ilmuwan Islam pada abad ke-11 menguasai pelbagai bidang ilmu termasuk astronomi, matematik, fizik, perubatan dan farmasi. Beliau juga merupakan seorang pakar sejarah, geografi, kronologi serta mahir dalam bahasa Yunani, Parsi dan Arab. Al-Biruni juga pakar dalam bidang agama. Ini membuktikan bahawa Al-Biruni seorang cerdik pandai yang terunggul pada zamannya.

Namun begitu, tidak ramai yang mengetahui bahawa Al-Biruni turut merupakan seorang sejarawan yang menulis kitab tentang sejarah di India. Oleh itu, ayuh kita menelusuri sejarah hidup Al-Biruni khususnya tentang kebolehan beliau menghasilkan karya sejarah tentang India walaupun beliau bukanlah berasal dari India. Kitab yang dimaksudkan berjudul Kitab Al-Hind menjadi salah satu rujukan penting bagi mereka yang ingin mengetahui peristiwa dan kisah di sebalik sejarah di India.

Mari kita teliti perjalanan Al-Biruni masuk ke India seterusnya menghasilkan salah satu buku yang menjadi rujukan bagi para pengkaji yang ingin mengkaji tentang India. Al-Biruni berkhidmat sebagai seorang saintis di bawah pemerintahan Abu’l Abbas Ma’mun mulai tahun 1004 sehinggalah tahun 1017. Pada tahun 1017, Sultan Mahmud Ghazna telah melakukan ekpedisi ketenteraan di Khwarazm iaitu tempat Al-Biruni berkhidmat.  Sultan Mahmud berjaya menguasai wilayah tersebut lalu membawa Al-Biruni sebagai tawanannya untuk kembali ke pusat pemerintahan beliau yang terletak di Ghazna, Afghanistan.

Di India, beliau diberi kebebasan untuk meneliti dan menulis Kitab Fi Tahqiq Ma Li Al-Hind Min Maqola Maqbula Fi Al-`Aql Aw Mardhula (Alberuni’s India). Al-Biruni juga menterjemahkan buku-buku Sanskrit ke dalam bahasa Arab. Selain itu, beliau juga menterjemahkan buku bahasa Arab dan Yunani ke dalam bahasa Sanskrit.

Apabila keilmuan al-Biruni terserlah di bumi Ghaznah, beliau ditugaskan di istana sebagai salah seorang ulama. Kesempatan itu digunakan sepenuhnya oleh Al-Biruni untuk mempelajari bahasa Sanskrit dan bahasa lain di India.

Beliau turut mengambil kesempatan untuk mengenali agama Hindu dan falsafah India. Hasilnya beliau telah menulis beberapa buah buku yang mempunyai hubungan dengan masyarakat India dan kebudayaan Hindu.

Segala maklumat dan kajian beliau sendiri di India telah beliau muatkan ke dalam kitab beliau yang berjudul Kitab Al-Hind. Beliau telah menulis sebanyak 80 bab tentang pelbagai aspek tentang India antaranya cara kehidupan orang Hindu, agama mereka, yoga, perkiraan mengenai masa dan angkasa yang telah dilakukan oleh rakyat India.

Kitab ini merupakan satu karya yang agung kerana meliputi pelbagai aspek negara India. Al-Biruni menerangkan agama dan falsafah India, sistem kasta dan adat perkahwinan. Beliau kemudiannya mengkaji sistem tulisan dan nombor India sebelum pergi meneliti geografi negara itu. Buku ini juga mengkaji astronomi India, astrologi dan kalendar.

Beliau juga turut digelar Bapa Indologi disebabkan usahanya mengkaji mengenai sejarah, budaya dan agama masyarakat di India. Ahli geografi agung ini tahu tentang banjaran gunung di India yang dikenali sebagai Himalaya. Dalam bukunya, beliau membincangkan peranan kawasan pengunungan dalam menyumbang hujan lebat dan melindungi sebahagian daerah Kashmir. Beliau juga telah menguasai aritmetik orang India.

Sumbangannya kepada ilmu dan peradaban India amat besar. Bukunya Al-Hind merupakan sebuah buku geografi tentang India yang paling lengkap. Al-Biruni banyak memuatkan fakta-fakta tentang bentuk muka bumi India, iklimnya serta budaya hidup penduduknya. Beliau turut memasukkan beberapa peta yang menunjukkan kawasan-kawasan penting di India, kedudukannya, pekerjaan-pekerjaan yang dijalankan oleh penduduknya serta hasil-hasil pertanian yang terdapat di India pada masa itu. Melalui buku ini, ramai para pengkaji India terhutang budi kepada Al-Biruni. Mereka mendapat banyak maklumat awal yang diperlukan tanpa perlu bersusah payah ke India.

Artikel dikirimkan oleh Syamimi Sharif untuk The Patriots.


Billy, Kucing Istimewa Dan Penggunaan Haiwan Sebagai Terapi

‘When Fraser met Billy’ merupakan sebuah buku yang tersenarai di The Sunday Times bestseller Sewaktu Fraser masih kecil, Louise menyedari kelakuan Fraser yang ternyata sangat berbeza berbanding kanak-kanak lain. Sebagai seorang ibu, Louise sering tertekan kerana pada awalnya beliau tidak memahami situasi anaknya sendiri yang kerap menangis, mengamuk serta membuat ragam. Malah, Louise juga menggambarkan dirinya yang murung dalam menghadapi tingkah laku anaknya sendiri. Sampai satu tahap, Louise juga pernah terfikir untuk membunuh diri kerana terlalu murung dan tertekan.

Setelah melakukan beberapa pemeriksaan perubatan, doktor telah mengesahkan bahawa Fraser mengidap autisme. Autisme adalah sejenis gangguan perkembangan yang menyebabkan mangsanya mempunyai kesukaran untuk berinteraksi dengan orang sekeliling. Kebanyakan daripada pengidap autisme akan hidup di dalam dunia mereka sendiri dan akan berkomunikasi dengan cara yang berbeza.

Louise kemudiannya mendengar mengenai kaedah terapi haiwan, yang dimana haiwan digunakan sebagai terapi kepada pesakit bagi menenangkan emosi mereka. Pada permulaannya, pasangan suami isteri tersebut tidak mempunyai apa-apa jangkaan besar untuk kehidupan mereka berubah sepenuhnya. Mereka berdua mengambil keputusan untuk mencuba kaedah terapi haiwan sebagai usaha kecil untuk memperbaiki kehidupan anak kesayangan mereka itu. Namun, tanpa dijangka, kehidupan keluarga mereka telah berubah sepenuhnya setelah mereka mengambil keputusan untuk memelihara seekor kucing yang mereka telah ambil dari sebuah pusat perlidungan haiwan yang bernama Billy.

Louise menggambarkan Billy sebagai penyelamat keluarga mereka yang ketika itu hampir porak peranda oleh kerana keadaan anak kecilnya itu. Di dalam banyak situasi, Billy berfungsi sebagai penenang kepada Fraser. Yang menakjubkan adalah apabila dikatakan Billy seolah-olah memahami situasi Fraser. Ketika Fraser sedang mengamuk atau membuat ragam, Billy akan terus mendekati Fraser untuk menenangkannya. Pada waktu malam, Billy akan tidur berhampiran Fraser untuk menemaninya agar dia tidak bersendirian.

Ketika Fraser berusia lima tahun, Fraser telah berjaya untuk memasuki sebuah sekolah awam, sesuatu yang tidak dijangka langsung oleh Louise dan suaminya. Sebelum ini, terdapat kemungkinan yang besar bahawa Fraser tidak boleh ke sekolah awam, kerana kesukarannya untuk menyesuaikan diri dengan orang baharu. Louise telah menggambarkan Billy sebagai penyumbang utama kepada kejayaan kecil ini. Ketika menjelang hari-hari Fraser hampir memasuki ke sekolah baharu, Billy sering mendampingi Fraser bagi menenangkan sedikit debaran yang dirasai olehnya. Seolah-olah Billy sedang berkata, ‘Semuanya akan berjalan dengan baik dan okay’ kepada Fraser. Setelah Fraser memasuki sekolah, guru-guru Fraser telah memaklumkan kepada Louise bahawa Fraser sering menyebut-nyebut mengenai kucingnya Billy di sekolah! Billy telah menjadi sumber kebahagiaan utama di dalam kehidupan anak kecil itu.

Adalah tidak dinafikan bahawa haiwan merupakan makhluk istimewa yang diturunkan oleh tuhan. Di dunia barat, kaedah ‘Animal Assisted Theraphy’ sudah menjadi sesuatu yang tidak asing lagi. Haiwan jinak seperti anjing dan kucing sering digunakan sebagai terapi. Malah, veteran perang yang mengidap Post Traumatic Stress Disorder juga sering memelihara anjing sebagai salah satu kaedah rawatan terapi bagi mereka menenangkan diri dan menghilangkan kerunsingan hati terhadap trauma mereka terhadap peperangan. Haiwan berfungsi sebagai pedamping setia yang tidak akan sama sekali mengkhianati tuannya. Dengan memiliki haiwan peliharaan, manusia akan mempelajari nilai tanggungjawab serta sifat kasih sayang terhadap makhluk lain.

Berdasarkan kajian yang telah dijalankan oleh Animal Welfare Institute, para penkaji telah dapat mengenalpasti hubungan antara sifat keganasan dan haiwan peliharaan. Kanak-kanak yang bersikap lembut serta penyayang terhadap haiwan kebanyakkannya membesar menjadi seorang dewasa yang bertanggungjawab serta mudah simpati terhadap orang sekeliling. Manakala, kanak-kanak yang sering bersikap kasar atau ganas terhadap haiwan peliharaan pula akan lebih cenderung untuk membesar menjadi seorang dewasa yang bersikap mendera atau kejam terhadap makhluk lain.

Kasih sayang yang dipupuk kepada haiwan akan menyebabkan manusia mempunyai sikap simpati yang lebih tinggi. Berdasarkan sebuah buku yang bertajuk ‘Apabila Tuhan Berbicara’ karya Abdullah Bukhari Abdul Rahim, penulis tersebut juga telah menyebut mengenai penggunaan haiwan sebagai terapi di dalam Islam. Malah, di dalam al-Quran di Surah Sad ayat ke 31 hingga ke 33, Allah SWT menceritakan mengenai hubungan istimewa Nabi Sulaiman A.S dan haiwan kuda peliharaannya. Secara tidak langsung, Islam juga telah mengiktiraf fungsi haiwan sebagai terapi emosi bagi manusia.

SUMBER RUJUKAN:
1. Booth, L. (2014) When Fraser Met Billy. London: Hodder.
2. Abdul Rahim, A.B. (2014) Apabila Tuhan Berbicara. Selangor: PTS.
3. http://www.crchealth.com/types-of-therapy/what-is-animal-assisted-therapy/
4. http://www.autism-society.org/what-is/
5. https://awionline.org/content/facts-and-myths-about-domestic-violence-and-animal-abuse


Abraham Accord: Perjanjian Keamanan Israe-UAE Diambil Dari Nama Nabi Ibrahim A.S?

Pada 15 September 2020, dua buah negara arab, iaitu United Arab Emirates (UAE) dan Bahrain telah menandatangani perjanjian ‘normalisasi’ hubungan diplomatik dengan negara haram Israel sambil disaksikan oleh Presiden Donald Trump selaku ‘pusher’ kepada perjanjian yang dinamakannya sebagai ‘Abraham Accords’.

Perjanjian ini ditandatangani secara bersama oleh Abdullah bin Zayed (Menteri Luar UAE), Abdullatif Al Zayani (Menteri Luar Bahrain), Benjamin Netanyahu (Perdana Menteri Israel) dan Presiden Donald Trump, melalui upacara rasmi yang diadakan di perkarangan White House.

Menurut portal theatlantic.com, nama perjanjian ‘Abraham Accords’ dipilih oleh seorang pembantu (aides) yang bertugas di White House. Walaubagaimanapun, tidak diketahui identiti pembantu tersebut memandangkan Trump dan menantunya, Jared Kushner mengambil kredit sepenuhnya.

Beberapa portal berita mengandaikan bahawa nama perjanjian ini diambil bersempena dengan nama Baginda Nabi Ibrahim Alaihissalam (AS). Akan tetapi, apakah keperluan untuk mereka menggunakan nama Nabi Ibrahim AS untuk perjanjian di antara negara Arab dengan Israel?

Secara asasnya, menurut kepercayaan umat Islam, Nabi Ibrahim AS adalah bapa kepada ramai Nabi dan Rasul. Nabi Musa AS, Nabi Isa AS dan juga junjungan besar kita iaitu Baginda Nabi Muhammad SAW adalah berasal daripada susur galur keturunan Baginda Nabi Ibrahim Alaihissalam.

Oleh hal yang demikian, Nabi Ibrahim AS dianggap sebagai ‘simbolik’ yang membawa maksud penyatuan kepada umat Islam (UAE & Bahrain) dan kaum Yahudi (Israel) menurut beberapa penerangan yang ada berkaitan dengan sebab-sebab pemilihan nama ‘Abraham Accords’ itu dibuat.

Terdapat 12 ‘key point’ utama yang menjadi teras kepada ‘Abraham Accords’, antaranya persefahaman prinsip umum, penubuhan pejabat kedutaan, jaminan keamanan & kestabilan, jalinan kerjasama dalam sektor-sektor strategik dan sebagainya menurut data dari portal whitehouse.gov. *Bacaan lengkap boleh rujuk di laman tersebut.

Sebelum negara UAE dan Bahrain mengadakan normalisasi hubungan diplomatik bersama Israel Laknatullah, negara-negara arab lain seperti Mesir dan Jordan sudah pun terlebih dahulu menjalinkan hubungan diplomatik dengan Israel.

Perjanjian normalisasi antara Mesir dan Israel dibuat pada tahun 1979, melalui sebuah perjanjian yang dikenali sebagai ‘Camp David Accords’. Manakala, Jordan dan Israel pula menandatangani Perjanjian Damai (peace treaty) pada tahun 1994.

Dalam pada itu, negara Sudan menjadi negara Arab kelima yang mengadakan hubungan diplomatik dengan Israel setelah perjanjian yang dinamakan sebagai ‘Sudan – Israel Normalization Agreement’ ditandatangani pada 23 Oktober 2020.

Donald Trump turut memberikan ‘signal’ bahawa terdapat beberapa negara Islam yang lain turut menunjukkan ‘minat’ untuk mengadakan hubungan diplomatik dengan Israel, sambil mendabik dada kononnya pentadbiran beliau ‘berjaya’ mengubah landskap geopolitik di Timur Tengah.

Perjanjian normalisasi ini secara naifnya dianggap sebagai ‘game changer’, yang dibuat demi menjaga keharmonian dan kestabilan sejagat di wilayah Timur Tengah, di samping menjana manfaat secara ekonomi sambil ‘melindungi’ hak asasi rakyat Palestin (dibaca: mencabuli).

Walhal, semua orang sedia maklum bahawa perjanjian ini tidak lebih daripada ‘wayang’ politik bagi mencatur gerak langkah geopolitik puak-puak tertentu di wilayah Timur Tengah, yang bertujuan untuk menjaga kelangsungan hidup masing-masing.

Berbalik kepada perihal ‘Abraham Accords’, ingin saya kongsikan sedikit analisis menarik yang dikarang oleh Jeffrey Goldberg, iaitu jurnalis agensi pembekal media ‘The Atlantic’. Jeffrey menerusi artikelnya telah menggariskan beberapa ‘point’ penting seperti ‘the winners’ dan ‘the losers’ di dalam perjanjian tersebut.

Menurut Jeffrey, pemimpin-pemimpin seperti Mohammed bin Zayed (Putera Mahkota UAE), Mohammed bin Salman (Putera Mahkota Arab Saudi), Benjamin Netanyahu (Perdana Menteri Israel) dan Presiden Donald Trump dikategorikan sebagai ‘the winners’.

Hal ini dikatakan demikian kerana, kesemua pemimpin tersebut memiliki ‘hidden agenda’ yang tersendiri. Mereka sekadar ingin memperlihatkan sisi ‘ketokohan’ masing-masing, yang mana mereka fikir mereka adalah pemimpin yang bersifat konstraktif lagi progresif, serta ‘bencikan’ peperangan dan keganasan, sedangkan hakikat sebenarnya tidak begitu.

Perjanjian yang kononnya menjunjung nilai ‘keamanan’ serantau ini, disifatkan Jeffrey sebagai ‘platform’ baharu bagi memperluaskan lagi perjanjian strategik yang melibatkan hal ehwal persenjataan (arms deal). Dengan adanya hubungan diplomatik yang sah antara Israel dan wakil negara teluk (Gulf Cooperation Council) seperti UAE dan Bahrain, semestinya teknologi persenjataan moden semakin giat dibangunkan di wilayah Timur Tengah.

Negara Palestin dan Iran pula disifatkan sebagai ‘the losers’, kerana rakyat Palestin kini semakin ditindas dan semakin jauh daripada aspirasi mereka untuk menubuhkan sebuah negara bangsa Palestin yang merdeka. Negara-negara Islam, khususnya negara Arab yang sepatutnya membela nasib Palestin kini mula mengiktiraf Israel sebagai rakan diplomatik.

Iran pula dijangka sedikit ‘terciduk’ setelah musuh-musuh ketatnya yang berada di kawasan Timur Tengah, iaitu negara-negara arab yang pro Arab Saudi kini bergabung dengan Israel untuk membentuk sebuah koalisi keselamatan yang baharu. Perkembangan ini sudah pasti membuatkan Iran semakin tidak senang duduk, ada juga kebarangkalian untuk Iran kembali memperkuatkan senjata Nuklear mereka untuk dijadikan sebagai ‘deterrent’.

Berdasarkan petunjuk ekonomi tahun 2019, UAE memiliki saiz Keluaran Dalam Negara Kasar (KDNK) berjumlah $421.1 Bilion USD, berbanding Bahrain ($38.57 Bilion), Sudan ($18.7 Bilion) dan Israel ($395.1 Bilion). Dari segi saiz populasi pula, UAE memiliki populasi seramai 9.8 juta orang, manakala Bahrain (1.8 juta orang), Sudan (43.8 juta) dan Israel (8.6 juta orang).

Boleh kita rumuskan di sini bahawa perjanjian ‘Abraham Accords’ ini adalah ‘pembuka’ kepada lembaran baharu di dalam suasana geopolitik negara-negara Islam.
Sepertimana yang dilaporkan sebelum ini, Perdana Menteri Pakistan, Imran Khan pernah memberitahu bahawa beliau dan pentadbirannya pernah didesak oleh kuasa-kuasa tertentu untuk mengiktiraf Israel sebagai rakan diplomatik. Jika perkara ini benar, tidak mustahil untuk negara kita menerima nasib yang sama.

Oleh itu, diharapkan agar kepimpinan negara Islam di seluruh dunia, khususnya negara Malaysia yang berdaulat ini dapat kekal teguh dengan pendirian untuk tidak mengiktiraf negara haram Israel Laknatullah.


Legenda Pengasas Tamadun Korea

Menurut tradisi Korea, Dangun Wanggeom (juga dikenali sebagai Dangun atau Tangun) merupakan pengasas Gojoseon (atau ‘Joseon Lama’), kerajaan pertama yang direkodkan wujud dalam sejarah Korea. Kerajaan ini berlokasi di bahagian utara Semenanjung Korea dan meliputi sebahagian kawasan timur laut Cina (khususnya wilayah Liaoning dan Jilin). Kewujudan kerajaan ini dibuktikan menerusi penemuan sejumlah artifak yang mempunyai perkaitan dengan Gojoseon, seperti pisau pendek berbentuk mandolin yang diperbuat daripada gangsa dan batu-batu dolmen yang ditemui di kawasan-kawasan tersebut.Seperti mana-mana figura di zaman purba yang lain, tidak banyak sebutan pada artifak-artifak arkeologi berkenaan Dangun. Oleh kerana itu, kita perlu beralih kepada sumber-sumber bertulis dan tradisi budaya untuk mengetahui dengan lebih lanjut tentang figura yang masyhur ini.LEGENDA DANGUNCatatan terawal yang memerihalkan legenda Dangun ditemui di dalam Samguk Yusa (Memoribilia Tiga Kerajaan) dan Jewang Ungi (Hikayat Berima Para Pemerintah). Naskhah-naskhah penulisan ini dihasilkan pada lewat abad ke-13M. Legenda Dangun dimulakan dengan pengenalan sosok watak datuknya yang bernama Hwan-in dan bapanya, Hwan-ung. Hwan-in dipanggil sebagai ‘Raja Langit’ sementara Hwan-ung pula adalah salah seorang putera bongsu Hwan-in.

Pada suatu hari, Hwan-Ung meminta izin bapanya agar menurunkan beliau ke bumi supaya beliau dapat memerintah kerajaan sendiri. Menurut satu tafsiran berkenaan babak ini, sebagai seorang putera bongsu kepada Raja Langit, Hwan-ung tidak punyai harapan untuk mewarisi kedudukan bapanya. Oleh kerana itu, untuk menjadi seorang pemerintah dan untuk menghindari konflik dengan abang-abangnya, Hwan-ung mengambil keputusan untuk pergi ke suatu tempat di mana beliau boleh menubuhkan kerajaan sendiri.Permintaan ini dipersetujui oleh Hwan-in. Raja Langit itu lantas meninjau keadaan di bumi dan memilih Gunung Taebaek-san (Gunung Putih yang Besar), berlokasi di Korea Selatan moden sebagai tapak paling sesuai untuk puteranya itu. Dalam beberapa versi yang lain, lokasi tersebut adlaah Gunung Paektu (juga dieja sebagai Baektu) yang terletak di sempadan antara Korea Utara dan Cina moden.

PENUBUHAN KERAJAANHwan-un kemudiannya turun ke sebatang pokok cendana suci yang terletak di puncak Gunung Taebaek-san. Beliau membawa bersama 3000 orang pengikut setia dan tiga buah ‘mohor kerajaan langit’. Selain itu, tiga semangat alam iaitu Angin, Hujan dan Awam turut berkhidmat sebagai menteri Hwan-ung. Lantas, sebuah kerajaan pun ditubuhkan, perundangan dan kod moral digubal. Ilmu bercucuk tanam, perubatan, sains dan kesenian, semuanya diajarkan. Ringkasnya, Hwan-ung menubuhkan sebuah komuniti masyarakat yang bertamadun di Gunung Taebaek-san.

SANG HARIMAU DAN SANG BERUANGBahagian seterusnya di dalam hikayat ini berpindah kepada kisah ibu Dangun, melibatkan seekor harimau dan seekor beruang. Dua ekor haiwan ini datang ke kerajaan Hwan-ung dan berdoa supaya dijadikan sebagai manusia. Sebaik sahaja Hwan-ung mendengar doa mereka, beliau memutuskan untuk memberi mereka peluang dan setiap seekor haiwan diberikan seguni mugwort dan 20 longgok halia. Hwan-ung mengarahkan mereka agar memakan makanan suci itu sahaja. Beliau turut memerintahkan mereka agar tinggal di sebuah gua selama 100 hari. Jika arahan itu ditaati, mereka akan menjadi manusia, ujar Hwan-ung.Walau bagaimanapun, sang harimau menyerah dan meninggalkan gua kerana tidak dapat bertahan dengan rasa lapar. Beruang pula terus menuruti arahan Hwan-ung dan pada hari yang ke-21, ia berubah menjadi seorang wanita.KELAHIRAN DAN PEMERINTAHAN DANGUNUngnyeo (wanita beuang) meluahkan rasa syukur terhadap Hwan-ung dan memberi hadiah korban kepadanya. Walau bagaimanapun, beliau kemudiannya berasa sedih kerana tidak mempunyai teman. Lantas, beliau pun pergi ke pokok cendana suci di puncak Gunung Taebaek-san dan berdoa meminta agar diberikan seorang anak untuk menemaninya.Oleh kerana berasa terkesan dengan doa itu, Hwan-ung pun menjelmakan diri sebagai seorang lelaki dan mengadakan hubungan intim dengan Ungnyeo. Sembilan bulan kemudian, wanita-beruang itu pun melahirkan seorang putera dan menamakannya sebagai Dangun, yang bermaksud ‘putera mezbah’ atau ‘cendana’.Dipercayai bahawa Dangun inilah yang menubuhkan Gojoseon, kerajaan pertama dalam sejarah Korea pada tahun 2333SM. Dalam beberapa buah catatan, ibu kota kerajaan yang ditubuhkan oleh Dangun ini terletak di Pyongyang, yang juga merupakan ibu kota kepada Korea Utara moden. Dangun kemudian memindahkan ibu kotanya ke Asadal, sebuah lokasi yang diandaikan terletak di Gunung Guwol-san, wilayah Hwangshae. Namun dalam catatan lain, Asadal dianggap sebagai ibu kota pertama Gojoseon.Menurut legenda, Dangun memerintah kerajaannya itu selama 1500 tahun sebelum turun takhta. Setelah itu, beliau bersembunyi di kawasan pergunungan dan menjadi Sanshin (semangat gunung yang hidup kekal) pada usia 1908 tahun.

DANGUN SEBAGAI DEWA DAN INSPIRASI DALAM SENI BELA DIRIPengaruh Dangun masih boleh dirasai sehingga ke hari ini. Bagi yang mengikuti perkembangan dunia perdukunan masyarakat Korea dapat mengetahui bahawa Dangun dihormati sebagai seorang dewa. Terdapat sejumlah pergerakan dan pertubuhan yang menumpu pada pemujaan Dangun telah ditubuhkan dari semasa ke semasa. Walau bagaimanapun, sistem kepercayaan tradisi sebegini dipercayai hanya diamalkan oleh golongan minoriti di Korea.Sebuah lagi pengaruh daripada Dangun dapat dilihat menerusi seni bela diri Korea yang masyhur, dikenali sebagai Taekwondo. Terdapat gaya yang dinamakan bersempena figura legenda ini dan pergerakan gaya tersebut dikatakan mewakili perkaitan antara Dangun, Langit dan gunung tempat beliau menjadi Sanshin.Pengaruh terakhir yang dapat dikemukakan di dalam artikel ini adalah pengambilan tanggal 3 Oktober sebagai Hari Penubuhan Kebangsaan dan merupakan cuti umum di Korea Selatan. Tarikh tersebut dipercayai sebagai tarikh di mana Gojoseon ditubuhkan oleh Dangun pada tahun 2333SM.

DIOLAH DAN DITERJEMAHKAN DARI: DHWTY. (17 Februari 2016). The Legendary Founder of Korea, Dangun Wanggeom. Ancient Origins. https://www.ancient-origins.net/history-famous-people/legendary-founder-korea-dangun-wanggeom-005363


Harimau Jadian Dalam Tamadun Melayu

Dua tiga hari ni, gempar harimau muncul di dalam kawasan penempatan manusia di Terengganu. Nasib baik memang harimau betul. Frank Swettenham sebaliknya ada menulis tentang harimau jadian di dalam ‘Malay Sketches’ terbitan 1895, di mana beliau mengatakan bahawa masyarakat Kerinchi (padanya ditulis sebagai ‘Korinchi’) dari Sumatera memiliki ilmu luar biasa iaitu mampu menukar diri menjadi harimau.

Swettenham juga menyatakan bahawa ilmu ini digunakan oleh segelintir ahli masyarakat tersebut yang memiliki kurniaan ilmu harimau jadian untuk membalas dendam atau melakukan khianat ke atas sesiapa yang ingin mereka cederakan atau bunuh.

Seorang sarjana Scotland bernama Alexander Hamilton pula pada tahun 1930 turut menyatakan di dalam bukunya yang berjudul ‘A New Account of the East Indies’ bahawa sekitar abad ke-18, mendapati bahawa terdapat dari kalangan orang Melayu Minangkabau yang menguasai ilmu menunduk dan menunggang harimau.

Maka seperti yang umum ketahui, masyarakat awal di wilayah-wilayah awal tanah Adat Perpatih, lama sebelum Negeri Sembilan wujud, kawasan ini didatangi dan dibuka oleh Melayu dari Sumatera, khususnya Minangkabau. Warisan keberadaan mereka di atas tanah beradat ini selain membawa legasi Adat Perpatih untuk diasimilasikan dengan penduduk asal orang asli di sini, turut membawa bersama mereka ilmu-ilmu hutan, perubatan, persilatan termasuklah ilmu-ilmu ghaib, sihir atau magis yang hingga sekarang masih sukar diperjelaskan dengan sains serta logik akal.

Di Seremban (dahulu dikenali sebagai Sungai Ujong) ada sebuah mukim yang dinamakan Paroi. Nama Paroi ini pula dikatakan berasal dari nama Tok Paroi, seorang pimpinan tersohor masyarakat dagang yang juga kebetulan datang dari Minangkabau, Sumatera.

Beliau bersama juak-juaknya adalah antara kelompok Melayu terawal dari Minangkabau yang membuka penempatan di Sungai Ujong dan Johol ketika itu, bermula lama dan dipercayai sezaman dengan kesultanan Melayu Melaka lagi.

Antara kisah Tok Paroi yang paling menarik ialah kisah tentang ketinggian ilmu ghaib beliau yang mampu menjelma sebagai harimau jadian. ‘Urban legend’ yang dikenali sebagai lagenda Harimau Tok Paroi ini sebenarnya telah wujud sejak turun temurun, diperturunkan oleh orang tua-tua untuk menakutkan anak-anak mereka yang keluar malam atau pulang lewat senja. Suatu ketika dahulu ada ungkapan tentang menggambarkan besar dan dahsyatnya sesuatu itu dengan

Malah ada juga diceritakan bahawa Tok Paroi selain mampu menjelma sebagai harimau, beliau juga mampu membesar sehingga lebih tinggi dari pokok meranti yang paling tinggi di dalam hutan Gunung Angsi.

Winstedt sendiri ada menulis tentang kisah Harimau Tok Paroi ini di dalam artikel beliau berjudul ‘Karamat’ pada para 16 berkenaan ‘Karamat of Paroi’ di dalam Royal Asiatic Society, Journal Malayan Branch Vol II Part III, padanya Winstedt menyatakan bahawa ketika beliau menulis berkenaan lagenda tersebut, rata-rata masyarakat Negeri Sembilan mempercayai akan kewujudan Harimau Tok Paroi dan bagaimana ia dipuja masyarakat setempat. Beliau bahkan turut mengatakan bahawa Tok Paroi juga merupakan tuan kepada semua harimau jadian yang mendiami hutan di sekitar Negeri Sembilan, Melaka dan Utara Johor pada masa itu.

Pendita Za’aba, sasterawan negara yang berasal dari Negeri Sembilan, banyak menulis tentang sejarah dan kisah-kisah rakyat Negeri Sembilan termasuk merekodkan empat kisah khusus berkenaan ‘Harimau Tok Paroi’ ini.

Kisah yang pertama adalah tentang kematian seorang lelaki dari Ulu Jempol yang datang semula menjenguk cucunya. Lelaki tersebut yang mulanya menjelma sebagai dirinya sendiri ‘pulang’ ke rumahnya, beberapa ketika selepas meninggal dunia. Jelmaan lelaki itu kemudian memimpin cucu lelakinya untuk mengikut beliau ke dalam hutan berhampiran. Lelaki itu yang kemudiannya menjelma menjadi harimau membenarkan cucu lelakinya untuk menunggang di belakangnya bagi dibawa ke sebuah perkampungan di puncak Gunung Angsi.

Apa yang mengujakan apabila mereka sampai di perkampungan tersebut ialah rupa-rupanya, ‘penduduk’ kampung itu semuanya harimau jadian yang turut hidup seperti manusia biasa. Budak lelaki tersebut dibawa melihat sekeliling kampung untuk melihat sendiri ada harimau jadian yang sedang berlatih silat, berpencak dan berkeris. Ada yang dilihat sedang mengaji dan mempelajari Al-Quran, malah turut berkebun dan bercucuk tanam, sama seperti manusia biasa.

Budak lelaki itu sebenarnya dikhuatiri hilang dan sedang dicari-cari dengan kemungkinan sesat di dalam hutan, akhirnya dijumpai semula oleh ibu bapanya sendiri berhampiran banir sebatang pokok kelapa di kampungnya. Seperti diceritakan Za’aba budak tersebut hilang beberapa ketika dan dijumpai semula di tempat asalnya dalam sekelip mata, dalam keadaan terpinga-pinga dan keliru. Selepas sedar semula, dia kembali menceritakan pengalaman dibawa datuknya yang menjelma sebagai harimau itu serta segenap butiran apa yang dia lihat dan alami semasa ‘pemergian’ nya ke ‘kampung harimau’ itu tadi

Za’aba kemudiannya menceritakan pula tentang Harimau Tok Paroi yang meninjau persekitaran kawasan hutannya bertemankan seorang budak lelaki sebagai pembantu. Beliau juga menulis bahawa jika sesiapa yang berkelana di dalam hutan berhampiran Gunung Angsi dan menemukan tapak harimau dengan di sisinya terdapat tapak kaki manusia bersaiz kecil, seperti kanak-kanak, maka kesan tapak kaki harimau itu sebenarnya dipercayai adalah milik jelmaan Harimau Tok Paroi sendiri.

Tanah tempat Tok Paroi berpijak dan meninggalkan jejak itu akan kemudiannya digali dan dijadikan azimat. Ini kerana tanah tersebut dipercayai memiliki kuasa untuk menjauhkan harimau liar lain, menjadi tangkal untuk menghalau kuasa jahat, memberi nasib baik kepada pemakainya malah dikatakan turut menjadikan pemakainya kebal.

Kisah ketiga yang turut ditulis kembali oleh Za’aba di dalam artikel beliau berkenaan kisah jelmaan Harimau Tok Paroi ialah tentang kejadian aneh ketika ‘Hari Mantai’, iaitu hari terakhir Ramadan dan persiapan menjelang esoknya Aidilfitri. Menurut beliau, pada suatu masa, ketika sebuah kampung di Paroi sibuk menjual daging mantai sebagai persediaan Hari Raya Puasa, kampung tersebut telah didatangi seorang budak lelaki yang tidak dapat dipastikan asal usulnya. Perwatakannya yang aneh dan misteri, dikatakan dilihat keluar dari hutan dari hujung kampung tersebut.

Budak tersebut pada mulanya dilihat membawa dua buah raga besar diperbuat daripada rotan yang diikat pada dua hujung buluh yang dikandar di bahunya. Budak itu terus menuju ke salah satu pondok yang menjual daging kerbau, makanan eksotik dan hanya dikorbankan untuk hari kebesaran sahaja seperti hari raya. Budak lelaki itu meminta untuk membeli sejumlah besar daging kerbau yang kemudiannya dimuatkan pula di dalam dua raga rotan yang dibawanya tadi. Setelah penuh, dia membayar harga daging kerbau itu kepada penjual tersebut dengan tunai.

Apa yang aneh, budak lelaki itu dengan bersahaja telah mengandar semula dua raga penuh berisi daging kerbau mantai tadi, seraya menuju pulang kembali ke hutan. Dikatakan bahawa bakul itu amat berat berdasarkan isi daging kerbau dan buluh yang membengkok, malah mustahil pula untuk dikandar oleh seorang dewasa, inikan pula oleh seorang kanak-kanak.

Beberapa orang kampung yang merasa kehairanan melihatkan budak lelaki tersebut kemudiannya memutuskan untuk mengikutinya masuk ke dalam hutan. Setelah beberapa lama mengikuti kanak-kanak tersebut, alangkah terkejutnya orang kampung tadi apabila melihatkan rupanya daging yang dikandar budak tadi dibeli dan dibawa ke dalam hutan untuk diberikan pula kepada seekor harimau besar yang sedang menunggunya di atas sebuah busut di dalam hutan.

Kerana ketakutan melihatkan keadaan itu, lintang-pukang mereka lari meninggalkan kawasan itu untuk keluar dari hutan sekaligus menceritakan semula apa yang mereka lihat kepada orang lain. Cerita itu sendiri telah mengesahkan keberadaan apa yang mereka gelar sebagai Harimau Tok Paroi dengan pembantunya.

Kisah terakhir yang dinukilan oleh Za’aba ialah bagaimana Tok Paroi menghalau dan mengerjakan musuhnya, harimau berantai Dato’ Gunung Ledang. Adalah diketahui, bahawa kedua puak ini memang sudah lama bersengketa, namun Za’aba memetik kisah tentang suatu ketika diketahui tentang pertembungan dan perlawanan antara keduanya.

Pada suatu masa ketika, seekor harimau berantai milik Dato’ Gunung Ledang ini telah terlepas dan melakukan kerosakan dan onar di dalam kawasan Bukit Putus, kawasan milik Tok Paroi sendiri. Perbuatan harimau itu begitu teruk sekali hingga tidak boleh diterima.

Harimau itu kemudiannya dikerjakan oleh harimau Tok Paroi dengan teruk hingga cedera parah dan patah riuk, namun masih hidup untuk kemudiannya pulang dan mengadu dengan tuannya, iaitu Dato’ Gunung Ledang.

Selepas berang usai mendengar sendiri dari dan melihat kecedaraan parah yang dialami anak buahnya itu, Dato’ Gunung Ledang membawa sendiri beberapa ekor harimau berantai miliknya dari Gunung Ledang untuk kononnya untuk turun mencari bagi membalas dendam terhadap Tok Paroi di Bukit Putus dan Gunung Angsi.

Dipendekkan cerita, kumpulan Dato’ Gunung Ledang itu bertemu dengan apa yang ditulis Za’aba sebagai seekor kucing hutan seraya ditanya adakah dia tahu akan kedudukan dan keberadaan Tok Paroi.

Kucing hutan tersebut ditulis olehnya bukan sahaja tidak menjawab soalan yang ditanya, malah mempersoalkan pula kehadiran mereka ke kawasan Tok Paroi itu. Berang dengan perlakuan kucing hutan tersebut, Dato’ Gunung Ledang mengherdiknya sebelum menceritakan tujuan sebenar mereka yang datang dari Gunung Ledang untuk mencari Tok Paroi.

Mendengarkan hasrat jahat Dato Gunung Ledang itu, tanpa disangka-sangka kucing hutan tersebut telah menjelmakan dirinya menjadi seekor harimau besar, iaitu menjadi Harimau Tok Paroi yang dicari-cari. Harimau itu mengaku bahawa beliaulah Tok Paroi malah dengan garang dan beraninya mencabar Dato’ Gunung Ledang dan konco-konco harimau berantainya.

Harimau Tok Paroi kemudiannya terus membesar dan mengejutkan musuhnya itu telah menjelma dengan sangat besar sehingga dikatakan bahawa perutnya sahaja terletak betul-betul di atas pohon Meranti di dalam hutan tersebut. Jelmaan Harimau Tok Paroi itu terus menakutkan semua harimau berantai yang ada. Namun atas arahan Dato’ Gunung Ledang, seekor demi seekor harimau berantai itu menyerang Tok Paroi. Apabila mendapati bahawa serangan ke atas Tok Paroi tetap tidak mendatangkan sebarang kesan, mereka mula menyerang secara serentak pula

Melihatkan gerakan itu, Tok Paroi berhenti dari mempertahankan diri dan terus menyerang kembali semua harimau berantai yang ada. Seekor demi seekor harimau tumbang menyembah bumi, malah saki baki harimau yang kemudiannya lari dihambat pula oleh Tok Paroi, dengan apa yang dinyatakan oleh Za’aba “Bagai kucing mengejar tikus lagaknya!”.

Tempat pertempuran lagenda antara Tok Paroi dan harimau berantai dari Gunung Ledang itu menjadikan kawasan bukit itu terputus di tengahnya, membentuk apa yang hari ini dikenali sebagai Bukit Putus, bukit yang memisahkan daerah Seremban dengan Jempol.

Kisah tentang kehebatan Harimau Tok Paroi ini walau bagaimanapun turut membebankan beliau sendiri apabila makam beliau suatu ketika dahulu pernah menjadi mangsa pemujaan oleh orang ramai dari semua bangsa dan agama. Mereka ini datang dari segenap pelusuk negeri, semata-mata untuk pemujaan, memohon hajat dan untuk mendapatkan habuan apa yang digelar mereka sebagai Keramat Tok Paroi.

Pada makam Tok Paroi malah pernah diletakkan colok dan lilin, selain barang-barang pemujaan yang syirik lagi khurafat. Pulut dihidangkan di atas makamnya, malah ada ketikanya disembelihkan pada makamnya kambing sebagai melepaskan hajat dan membayar nazar, kemudian dimandikan pula darah kambing tersebut ke atas orang yang membuat hajat ke atas makamnya. Perkara khurafat ini berlanjutan, sehinggalah akhirnya lama kelamaab amalan tersebut lenyap sendiri selepas beberapa ketika.

Itulah serba sedikit kisah tentang Harimau Tok Paroi, lagenda harimau jadian yang disampaikan turun temurun oleh waris-waris terdahulu di Negeri Sembilan. Sesungguhnya cerita-cerita rakyat, atau ‘local folklore’ sebegini wajar diangkat dan terus dihidupkan, kerana melalui pengkisahannya, selain mengetahui asal usul, ia turut membangkitkan kesedaran tentang sejarah tempatan juga jatidiri bangsa.

RUJUKAN;1. ‘Dato’ Paroi, Were-Tiger’; Za’aba di dalam Journal of The Malayan Branch, Royal Asiatic Society, Vol III; 19252. ‘Karamat of Paroi’; RE Winstedt di dalam Journal of The Malayan Branch, Royal Asiatic Society Vol II Part III; 19243. ‘Malay Sketches’; Frank Athelstane Swettenham; 18954. ‘A New Account of the East Indies’; Alexander Hamilton; 19305. ‘A History of Malaysia’, Barbara Watson Andaya dan Leonard Y. Andaya; 19826. ‘A Kingdom of Words: Minangkabau Sovereignity in Sumatran History’; Jane Drakard; 1993


Syiling Purba China Berusia 1008 Masihi Ditemui Sejauh Di England

Pada awal Januari lepas, seorang pengesan sibuk mencari harta karun sekitar Hampshire sebelum terjumpa sesuatu yang mengejutkan. Di sebuah padang berhampiran perkampungan Buriton, lelaki tersebut mengorek dan menemui sebuah syiling lama China berusia sekitar 1008 hingga 1016.

Selepas diperiksa oleh pakar-pakar, mereka mendapati syiling ini berasal dari era Dinasti Song Utara dan syiling ini banyak didapati di China sehingga abad ke-14. Mereka percaya syiling ini sebahagian daripada koleksi berharga yang diimport ke China selain barang tembikar pada abad ke-13 dan ke-14. Justeru, ini menjadikan syiling Hampshire ini sebagai barangan koleksi dan bukan alat transaksi kewangan.

Penemuan syiling lama China di Britain bukan sesuatu yang baru. Tetapi tidak seperti penemuan syiling Hampshire, kebanyakan syiling yang ditemui berusia seawal abad ke-17 di mana perdagangan antara negara-negara Eropah dan rantau Timur Jauh.

Satu-satunya syiling yang lebih tua daripada semua syiling abad ke-17 selain syiling Hampshire ialah syiling lama China yang ditemui di Chester pada 2018. Bagaimanapun, syiling Chester dihasilkan 60 tahun lebih lewat berbanding syiling Hampshire.

Dinasti Song memerintah China selama lebih tiga abad iaitu dari 960 hingga 1279 Masihi. Semasa era Song Utara, kerajaan itu menikmati kegemilangan dari 960 hingga kejatuhan maharaja terakhir mereka, Maharaja Qinzong[1] pada tahun 1127.

Setelah kejatuhan ibu kota mereka Bianjing[2], kerajaan Song dibentuk semula di selatan oleh Maharaja Gaozong[3] pada tahun sama. Kerajaan ini terus bertahan selama 152 tahun sebelum akhirnya tumpas di tangan kerajaan Mongol pada 1279.

Semasa era dinasti ini, mereka melancarkan pelbagai reformasi dalam pelbagai bidang termasuk ekonomi dan sosial serta menggalakkan inovasi dalam kalangan warganya. Antara ciptaan yang dihasilkan atau ditambahbaik semasa Dinasti Song ialah kompas magnet dan serbuk letu-pan.

Bagi menggalakkan aktiviti perdagangan antara wilayah, aktiviti penghasilan duit syiling turut dipergiatkan. Memandangkan duit syiling yang dihasilkan pandai besi dinasti ini bersifat tahan lasak dan berkualiti tinggi, tidak terkejut kebanyakan duit syiling yang ditemui di China dan seluruh dunia termasuk Eropah dihasilkan pada abad ke-14.

Selain England, pengkaji turut menemui syiling-syiling ini di lokasi-lokasi berbeza di seluruh dunia seperti Bulgaria, India, pesisir pantai Semenanjung Tanah Arab dan Afrika Timur. Bagi barang tembikar dan syiling yang ditemui di England, pengkaji mempunyai teori bagaimana ia tiba di Kepulauan British itu.

Mereka percaya barang-barang ini dibawa sama ada menerusi Laluan Sutera atau berlayar merentasi Laut Merah untuk sampai di pelabuhan-pelabuhan Laut Mediterranean. Dari situ, pedagang-pedagang akan berlayar ke semenanjung Itali, berjalan merentasi kawasan pedalaman Eropah, berlayar merentasi Selat Inggeris sebelum akhirnya tiba di Kepulauan British.

Teori ini mungkin dianggap mengarut oleh sesetengah pihak atas alasan mustahil pelayar-pelayar China boleh tiba di kawasan perairan berkenaan. Hakikatnya, syiling Hampshire ditemui enam batu dari selatan kawasan pesisir pantai England membuktikan teori tersebut sebagai munasabah. Fakta sama boleh diaplikasikan pada penemuan serpihan tembikar Winchester yang ditemui 20 batu dari kawasan sama.

Sebelum penemuan syiling ini, ramai menyangka penemuan serpihan tembikar Winchester dan syiling Chester sebagai bukti penemuan sebegini bersifat kebetulan atau sengaja ditinggalkan orang-orang terdahulu. Tetapi menurut sejarawan Universiti Cambridge, Dr Caitlin Green, ia sebenarnya bukti penemuan kegiatan manusia sekitar abad ke-13 dan ke-14 sekaligus mengesahkan aktiviti perdagangan global telah wujud sejak zaman-berzaman.

NOTA:

[1] Maharaja Dinasti Song kesembilan dan maharaja Song Utara yang terakhir.

[2] Nama lama bagi bandar Kaifeng, Hebei.

[3] Maharaja Dinasti Song ke-10 dan adinda tiri Maharaja Qinzong.

RUJUKAN:

Falde, N. (2021). Metal Detectorist Discovers Ultra-Rare Chinese Coin in England. Ancient-Origins.


Paras Air Laut Pada 125,000 Tahun Yang Lalu Memeranjatkan Masa Hadapan Manusia

Paras air laut telah meningkat sebanyak 10 meter daripada paras hari ini ketika 125,000 tahun yang lalu. Sebuah kajian yang diterbitkan oleh Nature Communications menunjukkan bahawa pencairan ais dari Antartika merupakan pemicu utama kenaikan paras air laut ketika era interglasial yang bermula 10,000 tahun yang lalu.

Kenaikan paras air laut merupakan salah satu cabaran terbesar yang dihadapi oleh manusia. Hal ini berpunca daripada perubahan iklim (climate change) dan ramalan amat penting untuk kita beradaptasi dengan cabaran tersebut.

Kajian menunjukkan Antartika sering dilihat sebagai “gergasi” kenaikan paras air laut yang sedang tidur. Lapisan aisnya mampu berubah dengan cepat dan memberikan implikasi kepada penduduk dan infrastruktur di kawasan pantai di masa hadapan.

Kitaran Bumi terdiri daripada era berais sejuk dan era interglasiel hangat. Era berais sejuk – dikenali sebagai zaman ais – ialah zaman apabila sebahagian besar dunia dilitupi oleh lapisan ais. Era interglasiel hangat pula ialah zaman apabila ais mencair dan paras air laut meningkat.

Bumi pada masa kini sedang menghadapi era interglasiel hangat yang bermula sekitar 10,000 tahun yang lalu. Namun, pelepasan gas rumah hijau sejak 200 tahun yang lalu telah menyebabkan perubahan iklim berlaku dengan lebih pantas dan ekstrim.

Data daripada kali terakhir era interglasiel hangat iaitu sekitar 125,000 hingga 118,000 juta tahun yang lalu diambil dan diperiksa. Mereka mendapati, pada ketika itu suhu 1 darjah Celsius lebih tinggi daripada suhu pada hari ini.

Paras air laut pula pernah meningkat 10 meter lebih tinggi daripada paras air laut pada hari ini. Ais mencair terlebih dahulu bermula di Antartika. Beberapa ribu tahun kemudian, ais di Greenland pula mencair. Paras air laut meningkat sebanyak 3 meter setiap 100 tahun, lebih tinggi daripada 150 tahun yang lalu yang hanya meningkat sebanyak 0.3 meter.

Kehilangan awal ais di Antartika berlaku apabila Lautan Selatan hangat pada permulaan era interglasiel. Ais yang telah mencair itu telah mengubah peredaran air laut Bumi. Seterusnya, menyebabkan pemanasan di kawasan kutub utara dan tercetusnya pencairan ais di Greenland.

Paras air laut terkini secara puratanya dianggarkan meningkat 3 mm setahun. Kadar ini digunakan untuk meramal paras air laut pada tahun 2100 bergantung pada lorong pelepasan gas rumah hijau mana yang kita ikuti.

Ramalan seperti ini biasanya bergantung pada rekod yang dikumpulkan pada kurun ini menggunakan alat pengukur air pasang. Sejak 1990-an, satelit digunakan untuk mengumpul data. Kebanyakan ramalan ini tidak mengambil kira kestabilan tebing ais.

Apabila ais mula sampai ke laut, ais akan terapung dan berakhir di tebing ais. Apabila tebing ais ini menjadi semakin besar, ia akan menjadi tidak stabil dan mudah runtuh. Keruntuhan ini akan meningkatkan perpecahan daratan ais yang akhirnya menuju ke laut. Akhirnya, paras air laut akan meningkat.

Perkara yang mengejutkan tentang apa yang berlaku ketika kali terakhir era interglasiel ialah rekod ketinggian paras dan kecepatan kadar paras air laut meningkat. Suhu pada ketika itu sama dengan apa yang diramalkan berlaku pada masa hadapan Bumi. Ini bermaksud, pencairan lapisan ais di kutub akan memberikan kesan kepada paras air laut dengan lebih dramatik berbanding data yang kita ada.

Senario pada kali terakhir era interglasiel bukanlah senario yang sempurna untuk menggambarkan masa hadapan. Pancaran sinaran solar pada waktu itu lebih tinggi berbanding hari ini kerana perbezaan kedudukan Bumi relatif dengan Matahari. Paras karbon dioksida pula 280 ppm berbanding 410 ppm pada hari ini.

Apa yang penting, pemanasan tidak berlaku pada masa yang sama dia kedua-dua kutub pada era itu. Tetapi kesan gas rumah hijau pada hari ini telah memicu perubahan iklim. Pemanasan dan kehilangan ais berlaku di kedua-dua kutub pada masa yang sama. Ini bermaksud, jika tindakan tidak diambil, apa yang berlaku pada masa lampau hanyalah gambaran kecil bagi masa hadapan.

RUJUKAN:


Artis Dalam Dan Luar Negara Menderma Dalam Perang Melawan Covid-19

Semua sedia maklum, pengumuman Pakej Rangsangan Ekonomi Prihatin Rakyat (PRIHATIN) pada Jumaat lepas memberi kelegaan kepada segenap rakyat Malaysia. Pakej PRIHATIN yang bernilai RM250 bilion ini amat membantu semua yang teruk dibadai Covid-19 dan yang terkesan kepada Perintah Kawalan Pergerakan (PKP) yang berkuatkuasa pada 18 Mac lepas.

Di sebalik pengumuman itu, ada saja suara sumbang termasuk golongan artis yang mengharap mereka tidak dipinggirkan dari tidak mendapat bantuan. Namun, selepas dibantai oleh warga maya, barulah ia diperbetulkan kepada semua penggiat seni dan suara-suara ini menegaskan kenyataan mereka disalah tafsir oleh semua.

Salah tafsir atau tidak, mungkin perkara terbaik yang patut dilakukan bagi yang mempunyai kemampuan kewangan ialah menghulurkan bantuan Covid-19 dalam pelbagai cara seperti dilakukan oleh beberapa selebriti di seluruh dunia.

1. Pelakon terkenal Korea Selatan, Lee Min-ho (City Hunter, Legend of the Blue Sea) mendermakan wang sebanyak 500 juta won (RM1.8 juta) kepada lapan buah pertubuhan kebajikan berbeza. Wang derma ini akan digunakan untuk membantu kanak-kanak dari keluarga-keluarga berpendapatan rendah yang memerlukan bantuan perubatan dan pencegahan Covid-19.

2. Dua ahli kumpulan EXO, Suho dan Kai mendermakan wang sebanyak 50 juta won (RM178,422.23) kepada Community Chest of Korea dan Hope Bridge Disaster Relief Association.

3. Syarikat pengurusan JYP Entertainment yang menaungi artis seperti 2PM dan Twice turut mendermakan 500 juta won kepada Community Chest of Korea. Wang tersebut akan digunakan untuk membeli sut perlindungan peribadi (PPE) dan topeng muka serta bahan pembunuh kuman untuk keluarga-keluarga berpendapatan rendah.

Manakala pelakon The Magnificent Seven dan IRIS, Lee Byung-hun pula mendermakan 100 juta won (RM356,844.80) kepada Community Chest of Korea. Dalam satu kenyataan, beliau berkata, “Saya amat bersimpati dengan keseriusan situasi epidemik Covid-19, jadi saya memutuskan untuk menderma dengan harapan semua akan menyumbang.”

Pertubuhan tersebut turut mendapat sumbangan derma berjumlah 20 juta won (RM71,639.01) daripada chef selebriti Lee Yeon-bok. Yeon-bok merupakan pemilik restoran terkenal Mokran dan pernah tampil dalam rancangan seperti  Please Take Care Of My Refrigerator.

4. Pelakon yang dikenali dengan watak Deadpool, Ryan Reynolds dan isteri Blake Lively mendermakan wang sebanyak AS$1 juta (RM4.3 juta) dengan wang tersebut akan dibahagikan antara FEEDING AMERICA dengan FOOD BANKS CANADA. Reynolds turut menggesa individu yang mempunyai kemampuan kewangan untuk tampil dan menghulurkan sumbangan.

5.Penyanyi lagu Umbrella, Rihanna turut menghulurkan sumbangan Covid-19 menerusi yayasannya, Yayasan Clara Lionel (CLF). CLF menyumbang sebanyak AS$5 juta (RM21.6 juta) kepada pertubuhan-pertubuhan di US dan seluruh dunia.

Dana ini akan disalurkan ke bank makanan di US, pembelian peralatan perlindungan untuk kakitangan perubatan barisan hadapan, penyelidikan dan pembangunan vaksin serta mempercepatkan usaha pengujian dan penjagaan di negara-negara seperti Malawi dan Haiti.

6. Bintang Bollywood Akshay Kumar menyumbang kepada dana Covid-19 yang ditubuhkan Perdana Menteri India, Narendra Modi dengan sumbangan berjumlah 250 juta rupee (RM14.44 juta). Selain bintang filem Airlift dan Rustom itu, ramai lagi bintang Bollywood dan Kollywood turut membuat sumbangan dalam membantu India melawan Covid-19.

Misalnya, legenda filem Tamil Rajnikanth mendermakan lima juta rupee untuk usaha penjagaan pesakit Covid-19. Manakala Hrithik Roshan yang muncul dalam filem War, filem terlaris Bollywood tahun lepas mendermakan sejumlah besar topeng muka kepada pekerja-pekerja majlis perbandaran Mumbai.

7. Artis Malaysia turut tidak ketinggalan menyumbang bagi meringankan beban rakyat yang terhimpit dengan situasi PKP akibat Covid-19. Misalnya, penyampai Era iaitu Radin Amir Affendy dan Haniff Hamzah memperuntukkan sebahagian gaji mereka untuk disumbangkan kepada insan memerlukan.

Sejak Khamis lepas, kedua-dua penyampai radio ini menerima beratus mesej peribadi menerusi laman Instagram (IG) selepas membuka bantuan kepada rakyat Malaysia yang berdepan kesempitan hidup.

Bagi Pemenang trofi Penyampai Radio Popular, Anugerah Bintang Popular BH (ABPBH) 3.0, Radin berkata, ini merupakan daripada sebahagian usaha dan sumbangan yang mampu dilaksanakan. “Saya tahu ramai yang terkesan dengan penularan virus COVID-19 ini, lebih lagi mereka yang tiada gaji ketika arahan Perintah Kawalan Pergerakan (PKP) dikuat kuasa sejak 18 Mac lalu.

“Saya berharap sumbangan tidak seberapa dapat meringankan beban mereka yang memerlukan wang sepanjang tempoh PKP ini. Saya pernah melalui fasa kesusahan, jadi saya tahu tekanan yang dihadapi. Bagaimanapun, gaji saya bukanlah besar untuk membantu secara keseluruhan. Saya bantu ikut kemampuan.

“Namun, saya percaya rezeki di tangan Tuhan. Niat saya membantu mereka yang memerlukan duit bagi menampung keluarga,” katanya semasa ditemubual akhbar Berita Harian.

Radin, 30, berkata permintaan mereka yang memerlukan bantuan tidak keterlaluan, hanya minta membeli lampin pakai buang anak, makanan dan barang keperluan. “Mereka tak minta ratusan atau ribuan ringgit, sekadar RM50 sudah cukup besar buat mereka,” katanya.

RUJUKAN:

Channel News Asia. (2020). South Korean celebrities join fight against COVID-19 with donations to aid efforts. https://cnalifestyle.channelnewsasia.com/trending/south-korean-celebrities-join-fight-against-covid-19-12494270

Economic Times. (2020). Akshay Kumar joins Covid-19 fight with a Rs 25 cr donation to PM’s relief fund. Wife Twinkle says she is ‘proud’ of him. https://economictimes.indiatimes.com/magazines/panache/fight-against-coronavirus-akshay-kumar-pledges-to-donate-rs-25-cr-in-pm-cares-fund/articleshow/74863417.cms

Ruey Yan, Lim. (2020). Coronavirus: South Korean celebrities donate money, masks. The Straits Times. https://www.straitstimes.com/lifestyle/entertainment/coronavirus-south-korean-celebrities-donate-money-masks

Radhakrishnan, Manjusha. (2020). Bollywood’s Akshay Kumar, Rajinikanth donate for coronavirus. The Gulf News. https://gulfnews.com/photos/entertainment/bollywoods-akshay-kumar-rajinikanth-donate-for-coronavirus-1.1585469281700?slide=2

Sky News. (2020). Coronavirus: The celebrities donating millions to help during pandemic. https://news.sky.com/story/coronavirus-the-celebrities-donating-millions-to-help-during-pandemic-11963615

Alhamzah, Tahir. (2020). #Showbiz: Ryan Reynolds, Blake Lively donate US$1mil to Covid-19 patients. New Straits Times. https://www.nst.com.my/lifestyle/groove/2020/03/576038/showbiz-ryan-reynolds-blake-lively-donate-us1mil-covid-19-patients%C2%A0

Mohamad, Zaidi. (2020). Radin, Haniff sedekah duit gaji. Berita Harian. https://www.bharian.com.my/hiburan/selebriti/2020/03/670324/radin-haniff-sedekah-duit-gaji


Kosa Kata Bahasa Melayu

Menurut Kamus Dewan Edisi Keempat, “kosa kata” ditakrifkan sebagai
“keseluruhan kata dalam sesuatu bahasa”. Bahasa Melayu adalah bahasa Malayik di
bawah cabang Austronesia yang dituturkan oleh 250 hingga 300 juta orang di
Malaysia, Brunei, Indonesia, Singapura dan Thailand. Bahasa Melayu mempunyai
dua bahasa piawai iaitu Bahasa Malaysia dan Bahasa Indonesia. Bahasa Malaysia
ataupun Bahasa Melayu digunakan di Malaysia, Singapura dan Brunei manakala
Bahasa Indonesia digunakan di Indonesia.

Kedua-dua bahasa piawai tersebut mempunyai rujukan kamus masing-masing. Bahasa Malaysia menggunakan “Kamus Dewan” manakala Bahasa Indonesia menggunakan “Kamus Besar Bahasa Indonesia”. Kamus edisi terkini iaitu “Kamus Dewan Edisi Keempat” terbitan tahun 2005 mempunyai 34 578 perkataan manakala “Kamus Besar Bahasa Indonesia Edisi Kelima” terbitan tahun 2016 mempunyai 127 036 perkataan. Artikel ini membincangkan tentang kosa kata yang terdapat dalam bahasa ini.

Kosa kata dalam Bahasa Melayu terdiri daripada “perkataan jati”. Kosa kata tersebut merupakan yang terbanyak dalam kedua-dua kamus tersebut dengan sebanyak 25 636 dan 118 092 perkataan masing-masing. Kamus Dewan Edisi Keempat terdiri daripada 74.14% perkataan jati manakala Kamus Besar Bahasa Indonesia terdiri daripada 92.96% perkataan jati. Contoh perkataan jati dalam bahasa ini adalah anak, ikan, makan, mata, lima dan sebagainya.

Kosa kata dalam Bahasa Melayu terdiri daripada Bahasa Arab. Kosa kata tersebut merupakan yang kedua terbanyak dalam kedua-dua kamus tersebut dengan 2 758 perkataan. Perkataan yang berasal daripada bahasa tersebut terdiri daripada 7.97% dalam Kamus Dewan Edisi Keempat manakala 2.17% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Ahad, Akrab,  Allah, Kitab dan sebagainya.

Kosa kata dalam Bahasa Melayu terdiri daripada Bahasa Belanda. Kosa kata tersebut merupakan yang ketiga terbanyak dalam kedua-dua kamus tersebut dengan 1 764 perkataan. Perkataan yang berasal daripada bahasa tersebut terdiri daripada 5.10% dalam Kamus Dewan Edisi Keempat manakala 1.39% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Agensi, Akauntan, -sasi (Organisasi), Akustik dan sebagainya.

Kosa kata dalam Bahasa Melayu terdiri daripada Bahasa Cina. Kosa kata tersebut merupakan yang keempat terbanyak dalam kedua-dua kamus tersebut dengan 1 093 perkataan. Perkataan yang berasal daripada bahasa tersebut terdiri daripada 3.16% dalam Kamus Dewan Edisi Keempat manakala 0.86% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Teh, Toko, Banci, Kailan dan sebagainya.

Kosa kata dalam Bahasa Melayu terdiri daripada Bahasa Inggeris. Kosa kata tersebut merupakan yang kelima terbanyak dalam kedua-dua kamus tersebut dengan 1 028 perkataan. Perkataan yang berasal daripada bahasa tersebut terdiri daripada 2.97% dalam Kamus Dewan Edisi Keempat manakala 0.81% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Krismas, Aloi, Aroma, Drakula, Forum dan sebagainya.

Kosa kata dalam Bahasa Melayu terdiri daripada Bahasa Sanskrit. Kosa kata tersebut merupakan yang keenam terbanyak dalam kedua-dua kamus tersebut dengan 830 perkataan. Perkataan yang berasal daripada bahasa tersebut terdiri daripada 2.40% dalam Kamus Dewan Edisi Keempat manakala 0.65% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Pancasila, Pancaindera, Acara, Agama dan sebagainya.

Kosa kata dalam Bahasa Melayu terdiri daripada Bahasa Parsi. Kosa kata tersebut merupakan yang ketujuh terbanyak dalam kedua-dua kamus tersebut dengan 331 perkataan. Perkataan yang berasal daripada bahasa tersebut terdiri daripada 0.96% dalam Kamus Dewan Edisi Keempat manakala 0.26% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Peringgi, Acar, Anggur, Badam dan sebagainya.

Kosa kata dalam Bahasa Melayu terdiri daripada Bahasa Portugis. Kosa kata tersebut merupakan yang kelapan terbanyak dalam kedua-dua kamus tersebut dengan 311 perkataan. Perkataan yang berasal daripada bahasa tersebut terdiri daripada 0.90% dalam Kamus Dewan Edisi Keempat manakala 0.24% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Bangku, Bendera, Boneka, Minggu dan sebagainya.

Kosa kata dalam Bahasa Melayu terdiri daripada Bahasa Tamil. Kosa kata tersebut merupakan yang kesembilan terbanyak dalam kedua-dua kamus tersebut dengan 147 perkataan. Perkataan yang berasal daripada bahasa tersebut terdiri daripada 0.43% dalam Kamus Dewan Edisi Keempat manakala 0.12% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Apam, Badai, Cukai, Dendam dan sebagainya.

Kosa kata dalam Bahasa Melayu terdiri daripada lain-lain bahasa. Kosa kata tersebut merupakan yang kesepuluh terbanyak dalam kedua-dua kamus tersebut dengan 681 hingga 685 perkataan. Perkataan yang berasal daripada bahasa tersebut terdiri daripada 1.97% dalam Kamus Dewan Edisi Keempat manakala 0.54% dalam Kamus Besar Bahasa Indonesia. Contoh perkataan yang berasal daripada bahasa berkenaan adalah Kudeta (Perancis), Mitos (Yunani), Yahwe (Hebrew), Banduan (Hindi), Haiku (Jepun), Akapela (Itali), Alumni (Latin) dan sebagainya.

Kesimpulannya, itu adalah kosa kata yang terdapat dalam Bahasa Melayu. Pembaca perlu diingatkan, tiada kiraan rasmi dalam peratusan kosa kata dalam bahasa ini. Kiraan penulis dalam artikel ini adalah sekadar memberi gambaran kasar tentang berapa banyak perkataan yang terdapat dalam bahasa ini. Sesuatu bahasa mungkin lebih banyak ataupun sebaliknya bergantung kepada pemilihan kata yang dipilih oleh kedua-dua pihak.

RUJUKAN:

Loan-Words In Indonesian and Malay. Retrieved April 4, 2019 from http://sealang.net/lwim/

Dunia Kata – Sinopsis Kamus. Retrieved April 4, 2019 from http://ekamus.dbp.gov.my/SinopsisKamus.aspx?type=KDE4

Indonesian language, alphabet and pronunciation. Retrieved April 4, 2019
from https://www.omniglot.com/writing/indonesian.htm

Malay language, alphabet and pronunciation. Retrieved April 4, 2019 from https://www.omniglot.com/writing/malay.htm

Uli, Kozok (10 March 2012). “How many people speak Indonesian”.
University of Hawaii at Manoa. Retrieved 20 October 2012

Carian Umum Dewan Bahasa Dan Pustaka. Retrieved April 4, 2019 from http://prpm.dbp.gov.my/Cari1?keyword=Kosa+kata


Asal Usul Sukan Ragbi

Permainan ini nampak ganas, keras, lasak, ada yang mengejar dan dikejar serta rempuhan bak peperangan. Ya itulah gambaran awal kita terhadap permainan ragbi. Jika di Malaysia, sukan ini mungkin tidaklah sepopular bola sepak, yang sering memperoleh siaran langsung di televisyen. Namun begitu, permainan ragbi ini juga mempunyai sejarah yang menarik untuk kita ketahui.

Bagaimana permainan ini bermula?

Sebenarnya, asal usul permainan ragbi ini tercipta pada tahun 1823. Ia terjadi secara kebetulan, begini ceritanya, dalam 1 perlawananan bola sepak peringkat sekolah di Rugby School, permainan ini tercipta daripada perbuatan yang secara spontan oleh seorang pelajar 16 tahun yang bernama William Webb Ellis. Apakah yang dilakukan oleh Ellis sehingga mencetuskan idea permainan ragbi?

Kejadian tersebut berlaku di dalam perlawanan bola sepak, dengan tidak semena-mena Ellis telah merebut dan mengambil bola dengan tangannya, lalu membawa bola itu, sambil berlari ke depan menuju ke arah gawang gol pasukan lawannya. Melihat tindakan Ellis itu, rakan-rakannya berasa marah, lalu terus mengejarnya, sehingga lah berlaku, tarik menarik, pergomolan, dan juga rempuhan fizikal bagi menghalang Ellis daripada terus sampai ke gawang gol pasukan lawan. Yang menariknya, lagi laju Ellis berlari, lagi ramai rakannya mengejar di belakang. Ala… kalian pun pernah main macam ni, petang petang masa sekolah rendah dulu. Maka boleh lah saya simpulkan bahawa, daripada kejadian itulah bermulanya sebuah permainan baharu.

Walau bagaimanapun pada waktu itu, tiada siapa pun yang menerima dan memperakui perbuatan Ellis dan rakan-rakannya, sebagai sebuah sukan yang mampu dikembangkan. Hanya kira kira 50 tahun kemudian, setelah Ellis meninggal dunia, barulah peristiwa itu diingati kembali.

Seorang rakan Ellis, Mattheur Blaxom telah menceritakan kembali tindakan Ellis dan rakan-rakanya itu, di dalam sebuah artikel tulisannya, dalam majalah The Meteor yang diterbitkan pada tahun 1888.

Dalam artikel tersebut dicatatkan bahawa perbuatan Ellis yang mencetuskan idea kepada permainan ragbi, bukan lah  ketika dia  menangkap bola dengan tangannya, tetapi ianya adalah daripada tindakan Ellis yang berlari sambil memegang bola, ke arah gawang gol pasukan lawan. Malangnya, tiada rekod yang menceritakan tentang tindakan Ellis berlari ketika itu.

Menurut beberapa buku sejarah sukan ragbi, di sekolah Ellis telah dibina sebuah batu asas atau monumen untuk memperingati peristiwa tersebut. Tulisan pada batu asas atau monumen tesebut berbunyi;

“With fine disregard for the rules of football as played in his time, first took the ball in his arms and ran with it, this originating the distinctive features of the rugby game.”

Permainan ini dikenali sebagai permainan ragbi, sempena nama  pekan kecil tempat William Webb Ellis bersekolah, iaitu Rugby, United Kingdom. Selepas itu, Universiti Cambridge telah mengubahsuai sukan ragbi, membuat peraturan rasminya sendiri, dan sekaligus telah mempopularkan permainan ragbi. Di Universiti Cambridge juga pada tahun 1839, sekumpulan pelajar telah menubuhkan kelab ragbi, yang juga merupakan kelab ragbi pertama di dunia.

Peraturan rasmi bagi sukan ragbi di England diumumkan pada tahun 1849, namun permainan ini mula popular di sekolah sekolah dalam England pada tahun 1871. Di tahun yang sama juga, telah diadakan perlawanan ragbi peringkat antarabangsa pertama, yang menemukan Scotland dan England. Perlawanan tersebut dimainkan oleh 20 orang dalam tempoh masa 100 minit.

Pada tahun 1870, penggunaan pengadil mula diperkenalkan, dan lima tahun kemudian dua orang penjaga garisan telah digunakan bagi membantu pengadil utama. Bilangan pemain juga telah di tetapkan kepada 15 orang sepasukan. Di England, badan yang bertangungjawab ke atas sukan ragbi adalah Rugby Football Union ( RFU ) yang ditubuhkan pada tahun 1871. Manakala bagi perngkat antarabangsa, badan yang menguruskan sukan ragbi adalah International Rugby Board ( IRB ),  ditubuhkan pada tahun 1886, beribu pejabat di Dublin, Ireland.

Pada masa kini, sukan ragbi telah berkembang luas serata dunia. Antara negara negara yang berpengaruh dan handal dalam sukan ragbi adalah seperti:New Zealand,England.Ireland.Australia.South Africa,Scotland.

Nama nama yang saya berikan di atas, berdasarkan World Rugby Ranking, mengikut turutan 1- 6 yang dikeluarkan oleh IRB.


Shaka Zulu: Napoloen Afrika Yang Menggegar Dunia

Pemerintah Zulu yang bernama Shaka hidup sezaman dengan maharaja Perancis yang masyhur, iaitu Napoleon. Beliau bahkan digelar sebagai ‘Napoleon Afrika’ oleh sesetengah sejarahwan. Walau bagaimanapun, selain daripada reputasi mereka berdua sebagai ketua tentera yang hebat, sejarah memperingati keduanya dengan sangat berbeza.Walaupun diselubungi peperangan demi peperangan di seluruh Eropah, Napoleon dianggap sebagai seorang pemerintah kuku besi yang dipandang dengan penuh hormat. Manakala Shaka pula diingati dengan sentimen yang lebih negatif, iaitu sebagai seorang pemerintah kejam yang dahagakan darah.PERMULAAN HIDUP SHAKABagi yang ingin mengetahui tentang keganasan Shaka, mungkin anda boleh mulakan dengan zaman kanak-kanaknya. Menurut kepercayaan popular, Shaka merupakan anak tidak sah taraf hasil perhubungan antara Senzangakhona kaJama, seorang pengemuka Zulu dan juga Nandi. Dikatakan bahawa Shaka dikandungkan ketika keduanya melakukan uku-hlobanga, satu bentuk perhubungan intim tanpa melakukan penetrasi yang dibenarkan oleh kaum tersebut kepada pasangan yang belum berkahwinAmalan ini bertujuan untuk melepaskan tekanan seksual dalam kalangan orang-orang muda di samping menghindari kaum wanita daripada mengandung. Namun bagi kes yang melibatkan Senzangakhona dan juga Nandi, peraturan tersebut dilanggar. Sebaik sahaja status kehamilan Nandi diketahui umum, satu dakwaan rasmi dihantar kepada Senzangakhona.

Namun, beliau tidak mengendahkan berita tersebut dan memberikan alasan bahawa kitaran haid Nandi yang tidak tetap menjadi punca kepada kehamilan tersebut, yang kononnya berakibat daripada parasit usus yang dikenali sebagai iShaka. Apapun, Nandi bersalin beberapa bulan kemudian dan Senzangakhona diperintahkan agar mengutip Nandi dan anak lelakinya itu. Anak tersebut dinamakan sebagai Shaka, merujuk kepada nama parasit usus berkenaan.Ketika masih kanak-kanak, Shaka membantu bapanya menggembala kambing. Ketika beliau membiarkan seekor anjing membunuh seekor kambing yang digembalanya, Shaka dimarahi teruk oleh bapanya. Namun, Nandi mempertahankan anaknya. Akibat daripada kejadian tersebut, ibu dan anak itu diusir dari kraal (sebuah perkampungan pondok tradisional Afrika).

Selama beberapa tahun, Shaka dan ibunya berpindah dari satu kraal ke satu kraal yang lain. Mereka berdua seringkali ditindas dan dilayan dengan buruk. Sekitar tahun 1803, Shaka dan Nandi pada akhirnya menemukan tempat perlindungan yang terletak di wilayah hegemoni Mthethwa, sebuah kraal milik sekumpulan kaum yang dominan di daerah berkenaan.Tampuk pemerintahan Mthethwa dipegang oleh Raja Dingiswayo yang menubuhkan sebuah federasi melibatkan 50 kaum menerusi kaedah diplomasi dan juga peperangan. Di bawah pengaruh raja inilah kehidupan Shaka menjadi semakin baik.BERUBAHNYA TAKDIR – SHAKA MENJADI SEORANG PAHLAWANPada usia 16 tahun, Shaka menjadi penggembala senior ternakan-ternakan Dingiswayo rentetan kebijaksanaan, keberanian dan juga semangat yang dimilikinya. Menurut satu kisah, Shaka pernah berhadapan dengan seekor harimau bintang yang menyerang gembalaannya. Dengan hanya tangan kosong, Shaka berjaya membunuh pemangsa buas tersebut, sekaligus meraih pujian dan anugerah daripada Dingiswayo.Persaingan antara para penggembala di daerah tersebut untuk mendapatkan kawasan berumput (tempat gembalaan mereka makan) mengakibatkan konflik tidak dapat dihindarkan dari terus berlaku. Dingiswayo bersiap-sedia bagi menghadapi keadaan ini dengan mengarahkan para pemuda kaumnya untuk membentuk rejimen-rejimen tentera berdasarkan usia masing-masing. Lantas, Shaka pun dengan segera direkrut sebagai salah seorang perajurit yang terlibat, dan rejimen yang disertainya itu dikenali sebagai Izi-cwe (Tentera Belukar).

Shaka dilengkapkan dengan senjata lazim yang digunakan oleh daerah tersebut – iaitu perisai bujur dan tiga batang assegai (lembing ringan untuk dilontar). Beliau juga dipakaikan kain pinggang yang diperbuat daripada bulu, mantel kulit burung dan sandal kulit lembu. Pergelangan tangan dan kakinya pula dililit dengan ekor kerbau putih.

Pertempuran antara kaum-kaum di daerah tersebut pada masa itu lazimnya dimulakan dengan ketumbukan perajurit masing-masing saling berhadap-hadapan pada jarak sekitar 35 hingga 45 meter (115-148 kaki). Masing-masing kemudiannya akan melontar lembing ringan ke arah musuh dan mengambil semula lembing yang telah dilempar. Pertarungan hanya akan berakhir apabila salah satu pihak mengalah dan melarikan diri.Jika pihak pemenang melakukan pengejaran, perajurit musuh yang tertawan boleh menyelamatkan diri dengan mencampakkan senjata bagi mengisyaratkan penyerahan-diri. Bentuk pertarungan sebegini dilihat tidak munasabah bagi Shaka. Menurut pandangannya, lembing ringan yang dilempar ke arah musuh yang jauh sama sekali tidak memberikan kecederaan yang serius kepada mereka.KAEDAH PERTEMPURAN BARU DENGAN SENJATA BARUMaka, Shaka pun mengambil keputusan untuk mengubah kaedah peperangan. Beliau yang tidak bersetuju dengan kaedah melempar lembing dari jarak jauh mula memperkenalkan kaedah pertarungan yang menuntutnya menghampiri musuh dan melangsungkan pertarungan melee. Sebaik sahaja musuh melemparkan lembingnya, beliau akan menangkis lembing tersebut dengan menggunakan perisainya.Kemudian, beliau akan mara ke hadapan dan menjatuhkan perisai musuh dengan menghentakkan perisainya, lalu menikam musuh sehingga mati dengan menggunakan lembing yang dibawa. Untuk menambahkan lagi kadar keefisienannya, Shaka membuang sandal kulit lembu yang dipakainya kerana ia memperlambatkan pergerakan beliau.

Selain itu, Shaka juga mereka-cipta sejenis lembing baru untuk digunakan dalam pertempuran. Hal ini kerana lembing ringan yang digunakannya sebelum ini terlalu rapuh untuk digunakan bagi menetak dan menikam musuh. Maka, beliau pun menghasilkan lembing yang terdiri daripada bilah besar yang dilekatkan pada sebatang kayu dan berpemegang pendek. Senjata ini dipanggil sebagai iklwa, merujuk kepada bunyi yang terhasil ketika senjata tersebut menusuk dan ditarik dari tubuh mangsa. Antara sumbangan Shaka yang lain adalah penambahbaikan terhadap formasi ketenteraan sedia ada, di mana beliau memperkenalkan formasi ketenteraan baharu yang dikenali sebagai ‘tanduk kerbau’. Formasi ini terdiri daripada ‘kepala’ (unit utama), ‘tanduk’ (unit sayap) dan juga ‘pinggang’ (unit simpanan).

SHAKA MENJADI LEBIH KEJAM SEIRING MENINGKATNYA KUASA BELIAUDalam tempoh beberapa tahun, Shaka menundukkan pengemuka-pengemuka lain dan meluaskan wilayah yang dikuasai oleh kaum Zulu. Shaka juga menjadi semakin ganas dan gila. Antara kegilaan yang dicatatkan adalah perajurit-perajurit yang berkhidmat untuknya akan dicemeti sehingga mati sekiranya mempamerkan sifat yang lemah.

Malahan, mereka-mereka yang sebelum ini melayan Shaka dan ibunya dengan buruk turut dijatuhi hukuman yang tragis. Selain itu, Shaka juga tidak pernah memperisterikan mana-mana wanita secara sah ataupun menjadi bapa kepada seorang anak. Hal ini kerana sifat paranoidnya yang khuatir pewarisnya kelak akan menggulingkannya. Seandainya salah seorang gundiknya didapati mengandung, gundik tersebut akan dijatuhi hukuman mati. Malah, ketika ibunya meninggal dunia, Shaka membunuh ribuan rakyatnya semata-mata supaya keluarga mangsa akan meratap bersamanya pada hari itu. Kegilaan Shaka ini membuatkan ramai daripada mereka yang sebelumnya akrab dengan beliau bertindak menjauhkan diri dari Shaka demi menyelamatkan nyawa masing-masing.SEBERAPA BANYAK KISAHNYA YANG BENAR?Pada tahun 1828, saudara tirinya yang bernama Dingawe membunuh Shaka lalu menyemadikan jasadnya di sebuah perkuburan tidak bertanda. Pucuk kepimpinan kaum Zulu juga diambil-alih oleh Dingawe.Walaupun sifat ganas Shaka masyhur sehingga ke hari ini, pada hakikatnya banyak riwayat hidupnya tidak diketahui dengan jelas. Misalnya, kisah berkenaan kelahiran dan zaman kanak-kanaknya tidak memiliki banyak bukti untuk menyokong kebenarannya.

Selain itu, oleh kerana sumber-sumber berkenaan kisah hidup Shaka ini datang daripada kaum Zulu atau pencerita-pencerita berkulit putih (pendatang Eropah) yang sedia maklum bersifat pilih bulu, maka terdapat kemungkinan bahawa sifat ganas yang diletakkan pada Shaka dilebih-lebihkan. Sebahagian sejarahwan turut berpendapat bahawa mungkin terdapat sebab-sebab yang rasional di sebalik keganasannya itu – walaupun ianya mungkin telah hilang dari catatan sejarah.Apapun, rasa tertarik terhadap sosok figura yang bernama Shaka ini berhasil membuatkan kaum Zulu meraih perhatian daripada pelbagai media massa yang menampilkan mereka di dalam beberapa buah buku dan siri televisyen. Baru-baru ini, syarikat The Bomb Productions dari Afrika Selatan telah mengumumkan rancangan mereka untuk menghasilkan sebuah siri yang membincangkan tentang Shaka – seputar pengaruh, sekutu dan juga musuh-musuhnya.

Menerusi judul yang berbunyi, ‘Shaka-llembe’, rancangan yang dijangka berlangsung selama tiga musim itu disasarkan untuk meraih audiens dari peringkat global. Lebih daripada itu, pihak produksi secara jelas menyatakan hasrat mnereka untuk menjadikan siri tersebut sebagai ‘Game of Thrones’ versi Afrika.

Bagi merealisasikan impian tersebut, mereka turut membentuk pasukan penasihat yang terdiri daripada sejarawan, ketua-ketua kebudayaan, pemelihara sejarah lisan dan juga penasihat diraja, yang mana kesemuanya ini bertujuan untuk menyampaikan kisah Shaka seupaya mungkin tepat.

DIOLAH DAN DITERJEMAH DARI:Wu Mingren. (7 September 2018). Shaka Zulu: The Story of a Ruthless Ruler. Ancient Origins. https://www.ancient-origins.net/history-famous-people/shaka-zulu-story-ruthless-ruler-004191


Bumiputera Export Business Programme (TRADEX)

Program yang menjalinkan kolaborasi bersama DDEC ini bertujuan membantu usahawan bumiputera dalam penjenamaan dan juga pembangunan perniagaan. Secara khususnya untuk pembungkusan dan pelabelan produk.

Perusahaan Bumiputera yang mempunyai potensi dari Industri Makanan dan Minuman akan disenarai pendek dan mereka berpeluang untuk menambah baik penjenamaan serta boleh menjangkau ke pasaran global melalui aktiviti eksport.

Agensi Pelaksanaan yang telah ditentukan adalah Malaysia Design Development Centre (DDEC) dan hampir 20 buah syarikat dari Industri Makanan dan Minuman akan dikenalpasti untuk dibantu bagi tujuan eksport.


Macam Mana Tsunami Tercetus?

Ramai orang suka permandangan pantai sampai sanggup memandu jauh semata-mata untuk menikmati keindahan alam. Ombak dengan setia menyisir pasir dan batu tepi pantai selama jutaan tahun.

Bagi yang tertanya-tanya, ombak terjadi kerana daya daripada angin pada permukaan. Tenaga angin menyebabkan pergerakan air dalam bentuk bulat (George, n.d.). Jadi ombak membawa tenaga angin sebenarnya – bukannya air pun. Air tetap ada di situ, dibentuk angin.

Tenaga angin mengambil kira tentang kelajuannya dan juga keluasan laut. Angin yang meniup 55.6 kilometer sejam pada permukaan air 1,000 kilometer akan menyebabkan ombak sebesar 0.7 meter. Tetapi jika angin sama meniup pada permukaan sama selama 48 sama, maka saiz ombak akan melambung 10.5 meter.

Jadi semua faham bab hubungan alam ini. Ombak tidak terjadi dengan satu faktor sahaja. Angin lebih laju dengan permukaan air lebih kecil – maka bergelora habislah jadinya.

Walau bagaimanapun, ada kalanya alam mengambil kira faktor-faktor sampingan seperti ribut taufan (masih angin) dan pencairan ais kutub.

Itulah sebab entah dari mana tiba-tiba saja permukaan laut beralun sampai melambung ombak setinggi gunung (Vaughan, 2019). Barangkali tenaga angin daripada tempat jauh yang dibawa ke tempat timbulnya ombak tinggi.

Jadi sekarang kita berbincang macam mana tsunami terjadi.

Pengaruh Bangsa Yang Menyumbang Pada Sains

Perkataan tsunami diserap daripada bahasa Jepun atas faktor sejarah. Negara ini selalu diheηtαm ombak tsunami. Perkara ini sentiasa berlaku sejak zaman Paleolitik lagi seperti terbukti di kampung Noda yang terletak di pesisiran Sanriku (Inoue, et al., 2017).

Manusia sudah mendiami Jepun sekurang-kurangnya sejak 30,000 tahun yang lalu (Hudson, 2009). Semakin lama mereka membina sebuah tamadun yang menjadi negara Jepun hari ini. Tamadun ini sentiasa merakam kejadian tsunami, yang bermaksud “ombak pengkalan” dalam bahasa tempatan.

Belek saja lembaran sejarah. Gempa Bumi Hakuho-Nankai pada tahun 684 menyebabkan tsunami yang menenggelamkan kawasan sebesar 500,000 shiro (30,000 kilometer persegi).

Teruk sebenarnya. Kalau letak saiz ini pada peta Malaysia, tenggelam habis Perlis, Pulau Pinang, Kedah dan Kelantan. Itu pun ada baki sekitar 4,000 kilometer persegi yang dinaiki air.

Banyak gempa bumi dan tsunami dicatat bangsa Jepun sejak hari itu. Maka pengaruh ilmu ini menyumbang nama “tsunami” yang diguna dunia.

Proses Kejadian Tsunami

Lambungan ombak jenis tsunami sudah tidak normal. Maka puncanya bukan pasal tenaga angin. Rakaman sejarah Jepun bercerita pasal dua kejadian yang berkaitan antara satu sama lain – tsunami dan gempa bumi. Perlu ada gempa bumi untuk melambungkan tsunami.

Tetapi prosesnya tidak semudah itu. Mekanisme kejadian tsunami bergantung pada gangguan laut (Haugen, et al., 2005). Maksudnya apa-apa jua gangguan boleh menyebabkan tsunami, seperti keruntuhan dasar laut (tanah runtuh), letusan gunung berapi dan pergerakan ais glasier (Margaritondo, 2005).

Alam saintifik sekarang sudah rumit. Kalau 100 tahun dahulu, saintis pakat mencari jawapan mudah: ini sebab gempa bumi. Tetapi sekarang letusan gunung berapi sendiri menyebabkan gempa bumi. Jadi jika tsunami berlaku, apa puncanya?

Kejadian gempa… atau letusan gunung berapi? Kebiasaannya, memang gempa bumi jadi punca utama. Kerana dasar laut bergerak dan menggerakkan air di atas.

Bercakap pasal tsunami, mesti kejadian tahun 2004 dikenang balik. Puncanya adalah kerana gempa bumi, yang melambung air setinggi 30 meter.

Seramai 230,000 orang pergi buat selamanya, sekali gus menjadikan tsunami ini paling dαhsyαt dalam sejarah.

RUJUKAN:

George, A. (n.d.). What causes waves in the ocean? New Scientist.

Haugen, K., et al. (2005). Fundamental mechanisms for tsunami generation by submarine mass flows in idealised geometries. Marine and Petroleum Geology. 22 (1-2): 209-217.

Hudson, M. (2009). Japanese Beginnings. Blackwell. Halaman 15.

Inoue, T., et al. (2017). Paleo-tsunami history along the northern Japan Trench: evidence from Noda Village, northern Sanriku coast, Japan. Progress in Earth and Planetary Science. 4 (42).

Margarintondo, G. (2005). Explaining the physics of tsunamis to undergraduate and non-physics students. European Journal of Physics. 26 (3): 401-407.

Vaughan, A. (2019, April 25). Extremely fast winds and high waves are now happening more often. New Scientist.


Nahdhatul Ulama Malaya: Perjuangan Kemerdekaan Oleh Ulama Pondok Yang Disembunyikan

Secara umumnya, orang Melayu pada zaman sebelum merdeka memiliki latar belakang pendidikan dari dua jenis aliran sekolah yang berbeza. Ada tokoh-tokoh yang mendapatkan pendidikan dari aliran Sekolah Inggeris dan ada dari aliran Sekolah Agama (Pondok). Dari sinilah terbentuknya corak pemikiran dan perjuangan mereka dalam menuntut kemerdekaan seterusnya mentadbir tanah air. Kita hanya selalu didendangkan dengan cerita perjuangan tokoh Melayu yang berpendidikan Inggeris sahaja. Maka artikel ini adalah sisi naratif tokoh pejuang Melayu dari aliran ulama pondok pula.

Tokoh yang ingin dijulang ialah Syeikh Abdullah Fahim iaitu Mufti pertama Pulau Pinang. Beliau dilahirkan dan dibesarkan di Mekah. Beliau mendapat pendidikan agama dari puluhan ulama di Mekah serta dari ayahnya sendiri, Syeikh Ibrahim bin Tahir al-Fathani. Oleh itu, menurut lidah ulama Melayu, beliau dikenali sebagai Syeikh Abdullah Pak Him bersempena nama bapanya. Namun, ulama Arab menyebutnya sebagai Syeikh Abdullah Fahim dek kerana beliau memiliki kefahaman agama yang amat tinggi.

Antara guru-guru beliau yang terkenal ialah :-1) Syeikh Abu Bakar Syatha ad-Dimyathi (Pengarang kitab I’anuth Thalibin yang juga murid Sayyid Ahmad Zaini Dahlan Mufti Syafie di Mekah)2) Syeikh Ahmad al-Fathani (Duta Khilafah Turki Uthmaniyyah ke Nusantara yang mengarang kitab Faridatul Faraid fi ilm Aqaid)3) Syeikh Zainal Abidin bin Muhammad al-Fathani (pengarang kitab Aqidah an-Najin)4) Syeikh Muhammad Ismail Daud al-Fathani (pengarang kitab Matla’ul Badrain)5) Syeikh Ali Kutan al-Kelantani as-Sufi (pengarang kitab Zahratul Murid fi ilmi Tauhid)

Antara rakan sepengajian beliau pula antaranya ialah Syeikhul Islam Selangor Tengku Mahmud Zuhdi, Tok Kenali, Kiyai Hasyim Asyaari dan ramai lagi. Kiyai Hasyim Asyaari menubuhkan institusi Melayu-Islam yang terbesar di dunia iaitu Nahdlatul Ulama Indonesia. Oleh kerana pemikiran mereka sama, Syeikh Abdullah Fahim pula menubuhkan Nahdhatul Ulama Malaya. Di Tanah Suci Mekah, Syeikh Abdullah Fahim juga aktif dalam isu politik Islam dan antarabangsa. Beliau yang memiliki semangat jihad yang tinggi turut terlibat dalam gerakan Islam menentang penjajahan Barat dan Yahudi di negara-negara Islam.

Syeikh Abdullah Fahim dilantik menjadi Ahli Lembaga Pengajar di Masjidil Haram menggantikan bapanya. Beliau memiliki ramai pelajar dari Nusantara, seperti Semenanjung Tanah Melayu, Sabah, Sarawak, Brunei, Sumatera, Jawa, Fathani dan Filipina. Bahkan ada juga muridnya yang datang dari Arab, India dan China. Kealiman Syeikh Abdullah Fahim menjadikan beliau sebagai ulama kesayangan Istana Kedah dan Istana Perak. Bahkan P Ramlee juga merupakan murid beliau sebelum berhijrah ke Singapura untuk berkarya dalam bidang seni.

Syeikh Abdullah Fahim amat alim dalam ilmu Akidah, Fiqh, Tasawuf, Tafsir, Hadis, Sastera Arab dan lain-lain. Beliau seorang yang amat bercita-cita tinggi bagi memerdekakan Tanah Melayu dari belenggu penjajah. Oleh itu, beliau giat menyatukan umat Melayu untuk mencapai merdeka. Formula penyatuan umat Melayu beliau adalah dengan memantapkan ilmu fardhu ain masyarakat iaitu Akidah, Fiqh dan Tasawuf.

Beliau mengajarkan ilmu Akidah Ahli Sunnah Wal Jamaah Asyairah Maturidiah (Sifat 20). Walaupun beliau alim dalam ilmu fiqh 4 mazhab, namun beliau menegaskan pengajaran disiplin Fiqh mazhab Syafie agar umat Melayu dapat beribadah dan berhukum dengan selari. Beliau menentang kuat fahaman anti mazhab atau campur aduk mazhab yang gemar membidaah, menyesat dan mengkufurkan umat Islam dalam furu’ dan khilafiyah. Beliau juga mendidik akhlak masyarakat dengan amalan soleh dari tarekat Tasawuf yang mengikuti jalanan Imam Junayd al-Baghdadi dan Imam al-Ghazali.

Beliau berwasiat, “Tuan-tuan sedia maklum, beratus-ratus tahun bahawa orang bangsa Melayu seMalaya ini dari peringkat bawah hingga peringkat atas, awam-awam, qadhi-qadhi, ulama-ulama, menteri-menteri, hingga raja-raja, sekalian mereka itu bermazhab dengan Mazhab al-Imam asy-Syafie ijma’an. Tiada seorangpun yang bermazhab lain daripada mazhab Syafie [diharamkan merobek ijma’]. Ambil mereka itu hukum-hukum fiqh Syafie daripada kitab Tuhfah, dan kitab Nihayah hingga kitab al-Umm dan mukhtasharatnya dan terjemahnya kepada bahasa Melayu seperti Sabil al-Muhtadin, Bughyah al-Tullab, dan Matla’ al-Badrain dan lainnya. Usuluddin atas perjalanan Abi al-Hasan al-Asy’ari. Diambil dari syuruh dan hawasyi Umm al-Barahin, dan Jauharah dan sebagainya daripada kitab-kitab Melayu. Ilmu tasawuf atas perjalanan al-Imam al-Ghazali diambilkan daripada Minhaj al-Abidin, Ihya’ Ulumiddin dan terjemahnya kepada bahasa Melayu, seperti Siyarus Salikin.”

Apabila British mahu menubuhkan Malayan Union pada 1946, tokoh-tokoh Melayu dari 41 buah persatuan sama ada aliran Inggeris mahupun agama bergabung dalam satu perhimpunan besar yang dikenali sebagai Kongres Melayu SeMalaya bagi membantah usaha tersebut. Pada Kongres yang ketiga, gabungan persatuan Melayu tersebut membentuk UMNO. Syeikh Abdullah Fahim adalah orang pertama dari Pulau Pinang yang menyertai UMNO. Beliau menjadi pengerusi jawatankuasa penasihat agama UMNO yang kemudiannya dikenali sebagai Bahagian Agama & Pelajaran UMNO yang parti ini sendiri danai.

Akhirnya pada tahun 1948, Malayan Union dikuburkan dan Persekutuan Tanah Melayu dibentuk secara semi-autonomi. Bahagian Agama & Pelajaran UMNO mengadakan beberapa persidangan Alim Ulama seluruh Malaya bagi menentukan hala tuju Agama Islam dalam pentadbiran Persekutuan Tanah Melayu. Pada tahun 1951, persidangan alim ulama ini ingin menubuhkan Badan Tertinggi Agama Islam peringkat kebangsaan yang neutral dan bergerak bebas.

Badan ini adalah hasil kesimpulan “Manifesto Badawi” oleh Tuan Guru Ahmad Badawi. Antara cadangan nama badan ini ialah Persatuan Ulama SeMalaya, Perikatan Ulama UMNO Malaya, Persatuan Islam SeMalaya dan Nahdhatul Ulama Malaya. Ini kerana pengaruh gerakan Nahdhatul Ulama Indonesia pimpinan Kiyai Hasyim Asyaari amat kuat dalam badan Agama UMNO pada ketika itu. Namun akhirnya, nama Persatuan Islam SeMalaya dipilih dan dipimpin oleh Syeikh Abdullah Fahim.

Suatu ketika, berlaku perpecahan dalam politik orang Melayu antara penyokong Dato Onn Jaafar dan Tunku Abdul Rahman. Namun, bagi menjaga kestabilan kuasa politik orang Melayu, Syeikh Abdullah Fahim dan beberapa tokoh ulama lain yang dikenali sebagai Nahdhatul Ulama Malaya bertindak untuk kekal menyebelahi golongan majoriti tokoh politik Melayu dalam UMNO yang dipimpin oleh Tunku Abdul Rahman. Ada juga sebahagian agamawan yang tidak menyebelahi Tunku Abdul Rahman. Akhirnya, Persatuan Islam SeMalaya turut berpecah.

Golongan agamawan Persatuan Islam SeMalaya yang tidak mahu mengikuti Tunku Abdul Rahman akhirnya berpisah dengan UMNO. Akhirnya, mereka dikenali sebagai Parti Islam SeMalaya (PAS) secara rasminya pada 1955. PAS ketika itu dipimpin oleh nasionalis sayap kiri iaitu Dr Burhanudin al-Helmi iaitu bekas pemimpin gerakan radikal Kesatuan Melayu Muda (PKM) dan Parti Kebangsaan Melayu Malaya (PKMM). Juga antara penyebab berpecahnya Persatuan Ulama SeMalaya adalah kerana kemuncak pertelagahan antara Kaum Muda dan Kaum Tua (Ulama Pondok).

Sebagai seorang tokoh utama Kaum Tua, Syeikh Abdullah Fahim memperingatkan kepada orang Melayu akan bahaya pemikiran Kaum Muda melalui wasiatnya yang masyhur, “(Nasihat) supaya jangan berpecah belah oleh bangsa Melayu sendiri. Sekarang telah muncul di Malaya, Mazhab Khawarij yang terkeluar dari Ahli Sunnah Wal Jamaah. Maksud mereka itu mahu merobohkan fahaman awam yang sebati dan merobohkan pakatan Melayu yang jati dan menyalahkan majoriti bangsa Melayu. Tuan-tuan bangsa Melayu jangan tertipu daya hasutan mereka itu dikeluar hukum-hukum yang tiada terpakai dalam mazhab Syafie, dan fatwa mereka itu masalah yang buruk-buruk, sudah terdengar kepada awam, harapan bangsa Melayu jangan berpecah belah sesama bangsa sendiri…”

Ulama Pondok dalam hal ehwal politik mengambil sikap muktadil mengikut lunas ilmu dan syarak. Mereka menolak usaha pensekularan negara yang memisahkan politik dari agama, dan mereka juga menolak usaha mengkhawarijkan rakyat yang mendoktrinkan bahawa politik itu perkara usul akidah sehingga membawa kepada gejala takfiri (pengkafiran sesama umat Islam). Politik itu adalah Wasail hukmu Maqasid. Dalam Islam itu ada politik, tetapi diletakkan dalam kategori perbahasan Fiqh.

Syeikh Abdullah Fahim amat terkenal sebagai pakar ilmu Falak (astronomi). Dengan ilmu ini, beliau mampu menentukan arah kiblat, waktu solat, menyusun kalendar dan sebagainya. Beliau menggunakan glob astrolabe bagi menghitung pergerakan cakerawala dan buruj-buruj bagi mendapatkan tarikh yang “masak” untuk dipilih sebagai hari kemerdekaan. Beliaulah yang menyuruh Tunku Abdul Rahman menetapkan tarikh kemerdekaan pada 31 Ogos 1957. Beliau juga memiliki ilmu firasat yang kuat dimana beliau telah memberitahu Tunku Abdul Rahman bahawa nama Tanah Melayu akan ditukar setelah beberapa tahun kemerdekaan. Perkara ini benar apabila nama Tanah Melayu ditukar menjadi Malaysia.

Peranan Nahdhatul Ulama Malaya kian dilupakan pemerintah selepas negara mengecapi kemerdekaan serta semakin jauh dibawa arus pembaratan dan modenisasi. Ada cubaan untuk mengembalikan kegemilangan Nahdhatul Ulama Malaya melalui gagasan Islam Hadhari oleh Perdana Menteri Malaysia kelima iaitu Tun Abdullah bin Tuan Guru Ahmad Badawi bin Syeikh Abdullah Fahim, namun beliau dicantas dengan pelbagai tekanan politik kotor sehingga terpaksa meletak jawatan.

Hakikatnya, Ulama Pondoklah yang masih cekal memperjuangkan penulisan Jawi melalui pengajian kitab-kitab kuning turath. Namun, orang Melayu sendirilah yang membunuh tulisan Jawi, bahkan institusi pengajian pondok ditohmah dengan pelbagai naratif buruk di media massa dan perfileman. Kini, ulama pondok hanya akan diangkat apabila tarikh pilihanraya semakin hampir sahaja. Dan masyarakat hanya mula mengenali ulama pondok apabila mereka menjadi viral di media sosial pada hari mereka meninggal dunia.

Pelbagai naratif separa benar tentang perjuangan ulama pondok yang digelar Kaum Tua disebarkan, bahkan dalam buku teks sejarah di sekolah sendiripun. Sedangkan Ulama Pondok Kaum Tua ini adalah pewaris perjuangan jihad pahlawan Melayu dahulu seperti Raja Ali Haji, Syeikh Daud Fathani, Syeikh Ahmad al-Fathani, Syeikh Arsyad Banjari, Syeikh Abdul Samad Falimbani, Tokku Paluh al-Aydarus, Tok Janggut, Datuk Bahaman, Mat Kilau, Tok Gajah, Haji Abdul Rajman Limbong, Kiyai Salleh Selempang Merah, Syeikh Muhammad Said Linggi dan ramai lagi. Ada antara mereka yang syahid di medan tempur namun kisah mereka kurang didedahkan buat tatapan anak cucu kemudian hari.

Bagi mengangkat semula darjat institusi dan ulama pondok, terdapat usaha untuk menyatukan pondok-pondok ini dibawah satu payung yang sistematik. Usaha ini kini giat oleh Nahdathul Ulama Malaysia (NAAM) dengan kerjasama Ikatan Ilmuan Ahli Sunnah Wal Jamaah Malaysia (ISLAMI). NAAM menyatukan pondok-pondok turath jawi di seluruh Malaysia. Manakala ISLAMI menyatukan seluruh institusi pengajian Ahlus Sunnah Wal Jamaah sama ada dari Pondok Turath Jawi, al-Azhar, Morocco, Deobandi, Ribath Habaib Yaman dan lain-lain. Untuk mengetahui lebih lanjut tentang usaha ini boleh ikuti perkembangannya di pautan :-– https://instagram.com/khairiasyraf_17–https://www.facebook.com/PertubuhanNUMalaysiaNAAM/–https://m.facebook.com/islamimalaysia/


Kisah Sedih Phillip Herron Yang Dalam Kemurungan

Susah payah kemurungan dikatakan hanya pes4kit-pes4kitnya sahaja yang tahu. Bagaimana dunia menjerut dan menggari jiwa seperti ular yang membelit.

Seolah-olah harapan dalam dunia ini hanyalah mimpi dan dongengan semata-mata. Hari demi hari kemanisan hidup semakin hilang.

Hanya yang tinggal dalam badan ialah kekosongan dimana terkvbvrnya jiwa seorang manusia. Ke sana ke sini badan ini menyingsing, kadangkala ketandusan bau, rasa dan warna.

Bayangkan dunia hitam putih – benar dan palsu hanyalah sebutan. Perut lapar tetapi tekak terikat. Makanan yang enak ditelan kosong.

Entah apa yang bermain dalam fikiran Phillip Herron pada saat-saat terakhir apabila daya pertimbangannya terbeku akibat duka melampau. Untuk seorang bapa yang mesra akui bahawa anak-anaknya akan lebih elok tanpanya, itu memang sangat tr4gis.

Phillip ditemui m4ti dalam keretanya pada 18 Mac 2019. Beberapa minit sebelum aj4l menimpanya, beliau memuatnaikkan gambarnya sendiri di media sosial.

Masalah kemurungan Phillip sebenarnya meruncing daripada ketidakstabilannya dari segi kewangan. Dalam akaun banknya hanya tinggal £4.61 sahaja. Tiada isteri. Terpaksa berhenti kerja di kilang untuk menguruskan anak-anak. Sewa rumah tertunggak.

Notis keluar rumah sudahpun diterima. Hutang pula mencecah £20,000, termasuk hutang-hutang segera yang diberikan pada kadar faedah 1,000% (Dunphy, 2019). Sedang l3mas kerana hutang, Phillip mempunyai tiga orang anak pula.

Jalan terakhirnya ada pada Universal Credit sahaja. Inisiatif ini merupakan cetusan Iain Duncan Smith sebagai Setiausaha Negara (dalam hal ehwal) Pekerjaan dan Pencen dibawah kerajaan David Cameron.

Sebelum Universal Credit diperkenalkan, United Kingdom mempunyai sekurang-kurangnya enam jenis bantuan sosial:

(1) Elaun Pekerjaan dan Bantuan dan (2) Elaun Cari Kerja. Kedua-dua ini tertakluk kepada pendapatan semasa juga. (3) Bantuan Pendapatan, (4) Kredit Cukai Kanak-Kanak, (5) Kredit Cukai Pekerjaan dan (6) Bantuan Perumahan.

Enam bantuan ini memerlukan enam permohonan berbeza sekaligus enam semakan dan jika gagal enam semakan. Maka Akta Pembaharuan Bantuan 2012 digubal untuk Universal Credit yang menggabungkan keenam-enam bantuan ini dibawah suatu bidangkuasa.

Cuma ada satu masalah dengan Universal Credit. Pemohon perlu tunggu lima minggu. Phillip tidak boleh menunggu kerana keadaannya sudahpun mendesak.

Maka Phillip membuat keputusan. Umurnya yang 34 tahun takkan merasai hari-hari akan datang. Pening dengan masalah kewangan, beliau meninggalkan nota bvnvh diri bahawa tiga orang anaknya akan lagi senang tanpanya.

Dan bukan Phillip sahaja yang menjadi m4ngs4 kepada penantian Universal Credit. Debbie Abrahams daripada parti pembangkang Buruh dipetik mengatakan bahawa puluhan ribuan keluarga mengalami kesukaran untuk hidup dalam penantian demi Universal Credit (Walker, 2017).

Sesiapa yang memohon Universal Credit pada 14 November takkan mendapat wang sehingga selepas Hari Krismas. Maka perayaan akan disambut dengan begitu suram, sememangnya suatu realiti di semua negara.

Realiti itu juga dirasai Phillip yang ibunya terpaksa menggeledah emel dan rakaman panggilan sebagai jejak-jejak langkah kehidupannya.

Beberapa bulan sebelum kem4tiannya, Phillip didapati terlalu banyak menjerkah kepada anak-anak dan menangis dalam panggilan. Beliau sudahpun bercakap tentang bvnvh diri kepada beberapa orang (tetapi tidak memberitahu ibunya).

Dugaan dalam hidup telah mengubahkan seorang lelaki begitu cekal. Namun beliau masih boleh senyum di hadapan anak-anak.

Anak bongsunya pula berada dalam keadaan trauma, siap pernah bermimpi Phillip menjenguknya. Puas dirayu jangan pergi, tetapi bila bangun Phillip tiada. Bukan Phillip saja tiada – kaunseling pun tidak diberikan untuk memulihkan jiwa si kecil yang belum kenal erti dunia.

Dan jurucakap Jabatan Pekerjaan dan Pencen hanya berkata, “bvnvh diri ialah isu yang rumit. Jadi mana boleh hubungkan (bvnvh diri) dengan tuntutan bantuan.” (Bulman & Polianskaya, 2017).

RUJUKAN:

Bulman, M., & Polianskaya, A. (2017, December 28). Attempted (ditapiskan) by disability benefit claimants more than double after introduction of fit-to-work assessment. The Independent. Retrieved from (Request Link)

Dunphy, L. (2019, July 20). Single dad with just £4.61 took own life after waiting weeks for Universal Credit. Mirror. Retrieved from https://www.mirror.co.uk/news/uk-news/single-dad-just-461-took-18457364

Walker, P. (2017, November 23). Labor criticizes delays to universal credit changes. The Guardian. Retrieved from https://www.theguardian.com/society/2017/nov/23/labour-criticises-delays-to-universal-credit-reforms


Obesiti, Makanan Jadi Penghilang Stress

Nurul putus cinta. Perempuan kalau dah stress, apa dia buat? Ya, selain daripada spill tea dengan bestie, Nurul mencekik kek puas-puas sambil air mata membasahi pipi. Patutnya, paling lama seminggu je lah stress-eating ni, tapi Nurul masik takleh move on. Dia bantai setahun makan, makan dan makan.

Apa jadi?

Nurul pun jadi gemok gedempol. Obesiti.

Masalah seperti Nurul ni bukan sepele. Ia sudah jadi krisis universal. Kat barat ada sorang nama Andrew Wilson. Masa baby lagi dia dah berat. Tapi sebab rajin bersukan, masalah berat badan ni dapat dikawal.

Malangnya bila dia dilanda masalah keluarga, Andrew beralih kepada makanan dan minuman untuk mencari ketenangan. Tubunhnya mengalami obesiti dengan berat 200 kilogram. Macam-macam cara dilakukan untuk kembali kepada berat normal, kebanyakannya gagal. Andrew jadi sentiasa lapar, sama macam Nurul.

Bagi sesetengah orang, makan seakan-akan sama kesannya dengan dadah. Boleh membuat lupa rasa sakit buat sebentar. Namun seperti dadah, ia punya kesan buruk.

“Selalunya orang lepas makan dia rasa kenyang. Beza dengan saya, tak pernah rasa cukup. Bukan saha dari segi fizikal, tetapi juga mental,” kata Andrew.

World Health Organization (WHO) menjangkakan, jumlah pesakit obesiti akan meningkat kepada 167 juta orang menjelang tahun 2025. Masalah ini juga sudah menjengah ke negara dunia ketiga.

Ia berpunca daripada makanan yang tinggi gula dan makanan berproses tinggi seperti nuget, keropok kentang dan air bergas lebih murah serta mudah didapati. Benda ni yang sedap!

Sebenarnya, Nurul dan Andrew kena berhempas pulas untuk pulih daripada penyakit obesiti. Ada klinik khas untuk rawatan obesiti yang sedia menerima pesakit jika nasihat agar banyakkan bersenam dan kurangkan makan sudah tidak berkesan.

Nurul, sudah-sudahlah tu makan. Korang kenal Nurul?


Bagaimana Dunia Islam Menghadapi Wabak Covid-19?

Dunia menyaksikan kegetiran umat manusia bertarung dalam mengekang penularan wabak pandemik Corona Virus Disease 2019 (Covid-19), yang bakal menjadi suatu coretan sejarah penting dunia masa hadapan sebagai suatu zaman hitam yang memeritkan. Kitalah yang sedang merakam sejarah pahit ini.

Organisasi-organisasi Islam dunia turut memainkan peranan yang signifikan sepanjang peristiwa ini berlaku. Di Malaysia, Ketika mana Covid-19 diisytihar sebagai ancaman negara, Jabatan Mufti mengambil langkah yang terpuji kerana menjadi antara yang terawal bertindak dengan mengeluarkan fatwa keharusan menunaikan solat Jumaat dan solat berjemaah di rumah bagi mengekang penularan wabak tersebut.

Perlis menjadi yang terawal melaksanakan dasar ini dan diikuti seluruh negeri Malaysia setelah Muzakarah Majlis Kebangsaaan Hal Ehwal Agama Islam Malaysia (MKI) mencapai kata sepakat dalam mesyuarat. Keputusan ini diperkenan Yang di-Pertuan Agong dan barisan Raja-raja Melayu.

Bayangkan kalau arahan awal tak dikeluarkan, dah pasti keadaan jauh lebih buruk daripada sekarang. Seperti yang kita tahu, perkumpulan ramai terkerap yang wujud dalam mana-mana negara Islam adalah solat berjemaah di masjid. Terdapat lima waktu solat dan banyak acara yang dijalankan setiap hari.

Jadi, kalau perkara ini  tak dikekang dari awal lagi, siapa yang berani nafikan ancaman wabak ini akan jadi jauh lebih parah sehingga menjadi di luar kawalan.

Walaubagaimanapun, keputusan ini tetap juga mendapat tentangan daripada sesetengah umat Islam. Media sosial menjadi medan perdebatan hangat mereka. Sebahagian mereka mendakwa penutupan masjid-masjid sebagai suatu perkara yang salah dan berdosa serta mengundang bala Allah S.W.T.

Manakala Sebahagian lain pula cuba menggugat konsep tawakal umat Islam dengan kenyataan seperti “ virus tu makhluk je, buat apa nak takut, sepatutya kita takutkan Allah S.A.W “.

Maka sekali lagi para ilmuan Islam memainkan peranan yang sangat penting. Mereka lantang bersuara dan dikira berjaya menangkis hujah-hujah batil tersebut.

Kenapa tindakan ini dilihat penting ?. Sebabnya, kalau tak dibetulkan kefahaman songsang terhadap konsep tawakal dan ikhtiar ini, akan ramailah umat Islam yang tidak endah dengan arahan kesihatan yang dikeluarkan. Mereka akan “lebih takutkan Allah daripada virus”.

Sementara itu di peringkat antarabangsa, Hai’ah Kibar Ulama al-Azhar al-Syarif, yang berpusat di Mesir yang juga merupakan rujukan bagi kebanyakan institusi Islam dunia telah mengeluarkan fatwa keharusan solat Jumaat dan berjemaah dilaksanakan di rumah masing-masing. Hal ini susulan peningkatan mendadak kes positif Covid-19 di Mesir dan dunia. Langkah proaktif ini kemudiannya diikuti oleh lebih kurang 15 negara umat Islam yang lain.

Sepanjang perintah kawalan pergerakan, lafaz azan diarah untuk ditambah dengan seruan menunaikan solat di rumah masing-masing yang berbunyi “sollū fī buyūtikum” atau “sollū fī rihãlikum” yang bermaksud “solatlah kalian di rumah atau tempat masing-masing”.

Institusi gergasi yang dikepalai Syeikh Ahmad Tayyib ini turut menyeru umat Islam agar mematuhi seluruh arahan dan saranan yang dikeluarkan oleh pemimpin negara dan jabatan kesihatan.

Beberapa institusi besar turut sejalar dengan keputusan ini, antaranya Kesatuan Ulama Islam Sedunia, Majlis Fatwa Emiriah Arab Bersatu yang dikepalai Syeikh Abdullah bin Bayyah, Kesatuan Ulama Syam dan Kementerian Waqaf Hal Ehwal Islam Kuwait.

Sebagai seorang pelajar di Mesir, saya sangat kecewa dan marah kerana walaupun arahan telah dikeluarkan, sebahagian jawatankuasa masjid masih berdegil dan meneruskan solat berjemaah.

Tapi bila fikir balik, tak ada apa nak dihairankan. Rakyat Malaysia yang tinggi toleransi pun masih ada yang berdegil, apatah lagi si penduduk padang pasir. Pihak berkuasa kemudiannya tidak teragak-agak untuk memecat mereka dan mengetatkan lagi pengawasan.

Masjid al-Haram, pusat tumpuan umat Islam mengerjakan umrah terpaksa ditutup sementara waktu bagi menjalankan kerja-kerja pembersihan yang meyeluruh. Arahan ini dikeluarkan oleh Ketua Pengarah Al-Haramain melalui jurcakapnya Hani Haidar.

Yang mengejutkan kita, Masjid Nabawi yang menempatkan maqam Rasulullah S.A.W di Madinah turut ditutup buat pertama kalinya dalam sejarah. Maqam tersebut tidak pernah ditutup sejak kewafatan Baginda S.A.W. Tindakan ini susulan daripada peningkatan kes positif di Arab Saudi yang telah mencecah lebih kurang 300 orang.

Tindakan-tindakan ini pastinya berlandaskan dalil-dalil syarak yang kukuh daripada sumber-sumber yang kukuh. Perlu perbahasan yang lain pula tentang perkara itu. Maka tak perlu kita persoalkan keputusan yang disepakati majoriti ulama dunia.

Semua tindakan yang diambil ini saya lihat akan membina suatu persepsi baru dunia terhadap Islam. Dah tentu persepsi positif.

Islam akan dilihat sebagai agama yang meraikan segala macam situasi dan keadaan, ada kelonggaran dan toleransi, ada tatacara yang menyeluruh dalam semua aspek kehidupan dan tidak dilihat terpisah dari urusan dunia penganutnya. Sungguh semua yang berlaku itu ada hikmah. Semoga cepat berakhir ujian ini.

RUJUKAN: